Angiozar | Bergarako Udala\nBergaratik 4'761 kilometrora. Gipuzkoako mendebaldeko azken herri-gunea. Nekazal ingurua baldin bada ere, kale-guneak garrantzi handia hartu du. Bizkaia, Arrasate eta Elgetarekin egiten du muga. Mendixka baten hegaletan kokatua dago. Etxe asko aldapan daude, eta guztien zaindari, San Migel parrokia.\n1927ra arte Elgetaren menpe egon zen. Urte askotako tramitazioaren ondoren, Elgetak utzi eta Bergararen menpe jarri ziren, harreman gehiago eta lana topatzeko aukera gehiago baitzituzten hemen.\nAuzo barnean ere auzune ugari daude, eta guztietan ermita bat: Azkunetako San Martin, Marindaoko Elexamendi, Partaitti edo Partegoitiko San Bizenti, Asentziomendiko Asentzio, Zabaletamendiko San Bartolome, Goimendiko San Migel.\nElexamendikoa izan zen Angiozarko lehenengo Parrokia, Euskal Herriko zaharrenetakoa.\nAngiozarko lautada eta mendixketan zabalduta daude etxeak. Elizak eta ermitak dira arkitektura aldetik interesgarrienak, batzuk oso ondo zainduta eta beste batzuk, berriz, nahiko hondatuta daude.\nAzkunetako San Martin\nBergaratik Angiozarrerako galtzara jarraituz gero, Azkunetako auzora heldu eta Tours-eko San Martinen ermita aurkituko duzu. Laukizuzen erakoa eta bi isuritako teilatua. Barrualde guztia egurrez estalita dago, burualdea izan ezik, hau margotuta dago. Aldare buruan San Martinen irudia, Ebanjelioaren ondoan San Roke, eta Epistola ondoan San Sebastian. Teilatuan harrizko kanpandorretxoa, eta gainaldean kanpaidun gurutzea.\nSan Migel Goiangeruaren parrokia\nAngiozarreko kalean dago. XVI. mendean eraikia, berpizkunde garaikoa bera, baina XVII. mendeko barroko tankerako Dorrea. Hiru zabalgunedun nabea, eta zortzialdeko absidea. Gurutze erako ganga, eta guztia erlatxetan oinarritutako erdi-puntuko arkuen gainean. Dorre karratua elizaren barrenean. Dorrea hasten den tokian hasten da arkupea ere, eta aurrealde eta aldamenean ere jarraitzen du, bide ondoan euskarri bezala egindako hormaren gainean. Plateresko tankerako ateondoa oso interesgarria da.\nPartaitti edo Partegoitiako San Bizenti\nAngiozarretik bi kilometrora dago, mendebaldean, eta handik auzo osoa ikus daiteke. XVI. mendekoa. Sarrerako atean, higadura dela eta, oso gaizki irakurtzen den idatzitxo bat. Badirudi Irigoyen 1580 urtea jartzen duela. Laukizuzen erakoa. Arkupeduna. Kanpandorretxoa ere bai. Barruan, Amabirjinaren berpizkunde garaiko irudi bat, eta San Bizentiren beste bat.\nSan Bizenti egunean, meza ondoren arkupera irteten dira, eta abadeak araoketa eta otoitz batzuk egin ondoren ura bedeinkatzen du, gero zelaiak garaztu eta etxe eta ganaduaren asketara eramateko.\nErmitaren ondoan, aurrealdean, erdi erorita dagoen baserri bat, garai batean frailetxe edo zigor eta dolu-toki izandakoa. Harrezkero kanposantutarako ere erabili zela uste da. Hori pentsatzeko bidea ematen dute, behintzat 1970ean bidea konpontzen ari zirela aurkitu zituzten hezur ugariek. Hezurrok zirela eta, lurrok gehiago aztertu ezinda geratu ziren.\nAngiozarreko kaletik Elgetaruntz garamatzan bidearen ondoan dago ermita hau. Bularreko umedun Amabirjina gurtzen da bertan, eta haurdunaldiaz edo umeen hizketarako arazoez arduratuta zeuden ama asko hurbiltzen ziren. Garai batean, ostalari batzuk dohainik eskaintzen zieten jan-edana bertaratzen ziren erromesei. Orain ere urtean behin meza berezi bat ematen da, eta familia asko hurbiltzen dira, umeak bedeinkatu, kandela ipini eta emakume askok erditze onak izatea eskatzen dute. Baserri batzuk ia erorian baldin badaude ere, 4 famili behintzat bizi dira, eta urtean batek hartzen du ermitako giltzaren ardura.\nNekazal tankerako elizatxoa da, nabe bakarra eta egurrezko sapaia, erlatxetan oinarritutako karnepel erako arkua osatuz.\nUdaiagoko Jaunaren Igokundea\nAngiozartik Elgetarako bidean, Elexamendi pasatu eta berehala dago ermita hau. Bergara eta Elgetaren arteko mugan. Atsedena hartzeko toki aproposa. Dagoen lekua dela eta, behin eta berriz suntsitu dute, bai ekaitzek eta baita gerlek ere, eta beti berreraiki da. Alde ezberdindun oinarria dauka, eta hiru isuritako teilatua. Bi zutabetan oinarritutako hiru arkodun arkupea. Eta gainaldean harrizko kanpandorrea, kanpaia zintzilikatzeko arku batez.\nKanpazarrerako bidean daude Zabaleta baserriak, hauen ondoan Lamarain baserria eta hortxe gure ermita. Alde ezberdinduna, hiru isuritako teilatua, harrizko kanpandorrea eta gainean gurutzea, eta kanpaia zintzilikatzeko arku bat. Egurrezko egitura duen arkupea eta hortxe sarrera. Ale buruan idazkitxo hau: "San Bartolome ermita, 1971n berritua". Barrualdean borobil erdiko absidea eta saietera antzeko leihotxoa.\nGoimendiko San Migel\nKanpazar gainetik pare bat kilometrotara dago, Gorontsarri izeneko baserri eta megalito garaiko hilobiaren ondoan. Laukizuzen erakoa, bi isuritako teilatua eta harrizko horma zurituak. Orain dela gutxi berritu zen, Kanpazarko zelaiak atseden-tokitarako bezala egokitzen ibili zirenean.\nItxitako arkupe txiki bat dauka sarreran, eta barrualdean barroko estiloko San Migel Goiangeruaren irudia. Kanpoaldean bi zurkaitz: bata burualdean eta bestea epistolan aldean. Kanpandorreak ez dauka kanpairik, baina bai gainean gurutzea.\nAngiozartik Elgetarako bide bazterrean dagoen atseden-toki ederra. Elizamendi ermita dagoen Marindao auzoa baino aurrerago. Toki lasaia da, iturri freskoa, mahaiak eta bankuak ere badira, eta baita arrain gorriak dituen putzu bat ere. Erdian Jesusen Goikundearen ermita, eta putzu ondoan Gure-Borda etxea.\nAsentziotik Kanpazarrerako bidean arboladi ederrak daude. Aldameneko bidea hartu, eta muino batetan dauden Zabaleta baserrietara helduko zara. Kotxeak han utzi eta zelai eta sastraka batzuetatik pasa ondoren Lamarain baserrira eta San Bartolome ermitara helduko zara. Kondairak dioenez San Andres omen zen inguru guztiaren jabe, eta bera desagertu ondoren ere izen hori ematen zaio. Harrezkero eraiki zen San Bartolomerena.\nBidera bueltatu, eta segi Kanpazarreraino, Goimendiko San Migel ermita ondoraino. Han zelai ederra daukazu, eta baita mahaiak eta bankuak ere, eta ondoan jatetxea, ogitarte edo bazkari ederra jateko aukerak ez zaizkizu falta. Jende asko bertaratzen da, toki bitxia, lasaia eta inguruan ibilaldi politak egin daitezkeelako.\nAngiozar errekan gora egin, eta bere garaian garrantzizkoak izan ziren hainbat errota ikus ditzakezu. Gaur egun, Jose Migel de Barandiaranek egindako ikerketei esker ezagutzen da beren balio historikoa.\nAmuskibar: Bergaratik Angiozarrerako bidean, bi kilometrora dago errotaren zurrunba zegoeneko baserria. 200 bat urte izango ditu dirudienez.\nSalto-Errota: Angiozarko elizatik, erreka ondotik segi eta 1.500 bat metrora dago. 1949an, “Salto-erreka elkartea” izenaz ekin zion lanari, 20 baserrien ehotze-lanak eginaz. Gaur egun deseginda dago.\nBolua: deseginda dago. Angiozarko elizatik goruntz jo eta kilometro batera dago, Angiozar errekaren ertzean.\nErrotabarri: Angiozarko elizaren barrenean, Bolintxo baino 100 metro gorago. 1936an ekin zion lanari, eta 1964an itxi zen. Orain deseginda dago.\nBolintxo: aurrekoa baino pixka bat beherago, Bergara alderago. Aintzinako egitura han dago oraindik, baina 1969tik geldituta dago.\nAldatxarren: hasieran Osineta deitu omen zen. Bolintxotik 100 bat metrora.\nErrota: Bolintxotik 500 bat metro beherago. Esaten denez, argindarra egiten zuen, eta horretarako igara izeneko egurrezko gurpil bat erabiltzen omen zuten.\nBeko-Errota: Erroteaga baserritik 200 metrora. Hasieran argindarra egiteko omen zen, baina 1952an ehotze-lanei ekin zien. Oraindik ere martxan dago nahi duten bazkideentzat.\nLoidi Bolua: aurrekoaren 88 metrora. 1934ean ireki eta 1952an gelditu zen. Armarridun etxe honek arkitektura aldetik oso interesgarria den egitura dauka.\nAskasibar Bolua: bere garaian errota izandako baserria. Loidi baserriaren 500 bat metrora.\nPilotazaleentzako eta auzo honetaz pilotan ere gozatu nahi dutenentzat Angiozarrek estalitako pilotalekua eta aldagelak ditu.\n‹ Aldaiegia gora Aranerreka ›


Uda honetan etor zaitez Tren Berdean Arditurrira!\nEtxebizitzetan eta Eraikinetan Obrak\nKultura jardueren eta aisialdirako Agenda\nGarapenerako Lankidetza Proiektuak\nEnpresa Zentrua. Gelen alokairua\nOiartzungo etxebizitza bulegoa\nEskualdeko garapen agentzia\nZer da eta zein da bere xedea\nBazkideak eta Kudeaketa organoak\nGaurkotasun albisteak eta Ekitaldiak\nEduki nagusiak eta erreportajeak\nArgitalpenak eta Ikus-entzunezko materiala\nPrentsa kabinetearekin harremanetan jarri\nIkastaro bila nabil\nEnpresa bat sortu nahi dut\nEnplegu bila nabil\nNire eraikina edota etxea egokitu/berriztatzeko laguntzak\nAisialdi, kultura eta kirol jarduerak bilatzen ari naiz\nKontsulta edo erreklamazio bat egin nahi dut\nNire enpresa sortzeko laguntzak eta diru-laguntzak\nNire etxea alokatu nahi dut\nEstrategia eta aholkularitza\nKontaktuak, Enpresen arteko lankidetza\nErabilgarri dauden azpi-egiturak, lurzoru eta pabiloiak\nEnpresa bat sortzea/Barnetik enpresa sortzea\nEnpresa Zentrua. Gelen eta gunee alokairua\nUztaila eta abuztuan trena + meazuloko sarrera prezio berezian eskainiko dira.\nIrteerak asteazkenetan egingo dira, egunean 3 txanda, Oiartzungo Done Eztebe plazatik abiatuta.\nUdan zehar ihesaldi txiki bat egin nahi duzuenontzat Oiartzungo paraje naturaletan murgiltzeko plan ezin hobea proposatu nahi dizuegu: Arditurriko Meatze gunera Tren Berdean joateko aukera eskainiko da prezio murriztuan, uztaila eta abuztuko asteazkenetan. Hiru irteera-txanda eskainiko ditu trenak asteazkenero.\nFamilian egiteko plan ezin hobea dugu hau, izan ere, adin tarte guztientzat egokia baita. Haurrek, gaztetxoek zein helduek Oiartzungo naturaz, baserri-auzoez eta meatze-aztarnez gozatzeko aukera bikaina.\nTren Berdea Elizaldetik abiatuko da, Oiartzungo hirigune historikoan dagoen Doneztebe plazatik hain zuzen, paisaia zoragarriez gozaraziko digun 45 minutu inguruko ibilbide atsegin bat egingo du Oiartzungo naturgunean murgilduz. Oiartzun ibaiari jarraituz eta Aiako Harria aurrean dugula, garai batean Arditurritik ateratzen zen mea Pasaiako porturaino garraiatzeko trenbide zaharra, egun Bide Berdea dena, bidelagun izango du trenak. Azken zatian, Aiako Harria Parke Naturalean sartu eta Arditurriko meatze gunean amaituko da bidaia.\nBehin Arditurrira iritsita, Interpretazio Zentroa bisitatzeko aukera egongo da. Garai batean laborategia izan zen erakinean kokatzen da eta Aiako Harria Parke Naturalaren historian sakonduz, eboluzio geologikoa aztertzen da bertan. Eta jarraian, kaskoak jantzi eta meazuloan sartzea da plana. 180 metroko pasabidean barneratuz, iluminazio eta soinu jokoek giro magikoa sortuko dute eta gida baten eskutik bertako historia eta garai ezberdinetako aztarnak azalduko dira.\nEsperientzia ahaztezin hau borobiltzeko, trenean itzuliko Doneztebe plazara, irteera-puntu berdinera alegia. Eta behin Oiartzunen egonda, ezin galdu bertako gastronomiaz gozatzeko aukera.\nOrdutegiak: Irteerak Oiartzungo Doneztebe plazatik, 10:00etan, 11:15etan eta 16:00ean.\nPrezioa Trena & Arditurri :\nHelduek 10 €\n5-12 urte artekoek, 65 urtetik gorakoek edo 10 lagun baino gehiagoko taldeek 8 €\n1-4 urte arteko haurrek 3 €\nDonostiatik - Oiartzunera autobusean: E02 linea 20 minuturo.\nDonostia edo Hendaiatik- Oiartzungo Arraguako geltokira Euskotrenen (TOPOA): 15 minuturo.\nUda honetan ez galdu Arditurrirako trena!\nMadalen kalea, 3. 943 494 521\nArgazkiak: Katiuskak argazki estudioa


Ezkerra: sortu, aukeratu, aktibatu eta neurtu Instagrameko eragileak | Martech Zone\nlefty markak influencer garrantzitsuenekin konektatzen laguntzen duen Instagram influencer marketin plataforma da. Google bilaketa ingeniari ohi batek gidatuta, Leftyren garapen taldeak 2 urtez lan egin du Instagram eragileen plataformarik zehatzena lortzeko.\nLefty-k bere softwarea publikoari ireki dio eta Shiseido edo Uber bezalako markek dagoeneko erabiltzen dute. Hemen duzue bideo labur bat haien irtenbidea aurkezten.\nlefty influencer profilak sortzen ditu, geografian, interesetan, etiketetan, adinean eta hitz egiten den hizkuntzan oinarrituta - beste 20 parametroren artean. Haien AI motorizatutako plataformak zure sormen laburrak eta markaren helburuak influencer profil garrantzitsuen iradokizun adimendun bihurtzen ditu. Eta, batez ere, zure kanpainak zehatz neur daitezke.\nPlataforma probatzeaz gain, ziurtatu Leftyren liburu zuria zoragarria deskargatzen dela Influencer Campaign garatzen. Liburu zuriak funtsezko lau urrats zehazten ditu eta zure influencer kanpaina arrakastatsua izan dadin xehetasun eta aholku guztiak eskaintzen ditu, besteak beste:\nSortu - nola sortu eragin handiko kontzeptu bat.\nAukeratu - nola aurkitu eragile garrantzitsuak.\nAktibatu - nola sortu zure influencer-ekin legezko lankidetza.\nNeurtu - nola ezarri zure kanpaina neurtzeko funtsezko errendimendu adierazle esanguratsuak.\nLiburu zuria hemen deskarga dezakezu:\nLeftyren Liburu Zuria Influencer Marketin Kanpainei buruz\nTags: aurkitu eragileakinfluencers nola aurkituinfluencer kanpainainfluencer legalainfluencersfuntsezko errendimendu adierazleaKPIkpisezkertiarra


Irekia Eusko Jaurlaritza - Gobierno Vasco :: Langile publikoek hiru lanaldi mota izango dituzte aukeran: zatitua, mistoa eta jarraitua\nLangile publikoek hiru lanaldi mota izango…\n•\tGainera, sartzeko eta ateratzeko ordutegiak malgutu eta lanaldi-murrizketak arautuko dira, nork bere bizitza eta lana bateratzeko.\n•\tUdako erreferentziako lanaldi jarraitua, hots, ekainaren 3tik irailaren 29rakoa, 6 ordu eta 30 minutukoa izango da.\n•\t2013ko urteko lanaldi osoa 1.610 ordukoa izango da, eta, lanaldi efektiboa, berriz, 1.587,5 ordukoa.\nGobernu Kontseiluak «Euskal Autonomia Erkidegorako eta bere organismo autonomoetarako lan egiten duten langile funtzionarioen eta lan-kontratudunen 2013ko lanaldiei eta ordutegiei buruzko zirkularra» aztertuko du onartzen badu bihar. Horren arabera, lanaldi efektiboa 1.587,5 ordukoa izango da, eta langile publikoek hiru lanaldi mota izango dituzte aukeran.\n•\tLanaldi zatitua: langile publikoek eguneko 8 ordu eta 15 minutuko lanaldia izango dute astelehenetik ostegunera, goizez eta arratsaldez, eta, 7 ordukoa, berriz, ostiraletan, lanaldi jarraituan.\n•\tLanaldi jarraitua: Eguneko 7 ordu eta 30 minutuko lanaldia astelehenetik ostiralera. (Urte osoan.)\n•\tLanaldi mistoa: Astelehenetan, asteazkenetan eta ostiraletan lanaldi jarraitua izango dute, eta, astearteetan eta ostegunetan, berriz, zatitua.\nANDRES_ZEARRETA_EUS_21-04-2... behera kargatu (2 MB)


borroka feminista. Iritzia Pasado el 8 de Marzo… Marzo 20, 2017Abril 30, 2017\n← 2017ko Aurrekontuak: ekonomian eta gizarte politiketan maldan behera jarraitzeko // Presupuestos 2017: Ahondando en el declive económico y social.\nÀ la mémoire de la Commune // A la memoria de la comuna. →\nUn comentario sobre “Pasado el 8 de Marzo…”\tMikel Erroel Marzo 20, 2017 a las 12:33 pmPermalink\tttps://eu.wikipedia.org/wiki/Emma_Goldman\n16 urte zituela, ahizpaorde batekin Ameriketako Estatu Batuetara emigratu zuen aitarekin izan zuen eztabaida baten ondorioz. Honek alabak ezkondu nahi zituen 15 urte besterik ez zituztenean.\nEhun fabrika batean hasi zen lanean. Garai hartan, Haymarketeko erreboltak lau anarkistaren urkatzea ekarri zuen. Bidegabekeria horrek bultzatu zuen Goldman mugimendu libertariora batzera eta 20 urteko gaztea iraultzaile sutsu egin zen.\nGerora, aipu hau goraipatua izan zen Piotr Kropotkin bezalako anarko-komunistek egiten zuten desjabetzearen justifikazioan. Atzematearen ondoren Voltairine de Cleyre bere defentsan atera zen, konferentzia batean (In defense of Emma Goldman); kartzelan egon zen bitartean, itzalean, Goldmani haurren hezkuntzarekiko interesa piztu zitzaion eta urteak emango zituen horretan gerokoan.\nArgia ikusi eta gutxira, atxilotua izan zen beste 9 lagunekin, 1901eko irailaren 10ean, eta William McKinley presidentearen erailketaren konplotean parte hartu izana egotzi zioten.\nEz zen kartzelaratua izan bere hitzen gaizki ulertzeen errudun ez zela esan zuen eta. León Czolgosz zen atxilotuetako bat eta Emmak aste batzuk lehenago ezagutu zuen hau. Egun batzuk lehenago, bera izan zen tiro egin zuena. Emma atxilo hartu zutenean zera esan omen zuen:\nESPAINOLEZ : https://es.wikipedia.org/wiki/Emma_Goldman


Elikadura osagarria: lehen harremana janariarekin – Guraso.eus\nElikadura osagarria: lehen harremana janariarekin\nHaurrek, edoskitze etaparen ostean, etxean zegoena jaten zuten. XIX. mende amaieran hasi ziren haurrei egokituriko lehen elikagaiak sortzen. Ordura arte, ohikoena zen haurra amaren altzoan jarri eta elikagaiak amaren plateretik zuzenean ematea. Alegia, gaur egungo Baby Led Weaning (BLW) edo haurrak gidaturiko elikadura dena. Horixe dio Leire Azpiazu erizainak, Puntua aldizkarirako idatzi duen kolaborazioan. Eta elikadura osagarriari buruzko xehetasun hauek azaldu ditu bertan.\nEsan du pixkanaka, gero eta elikagai gehiago agertzen hasi zirela haurrei zuzenduta; esne artifizialak izan ziren lehenak, eta, jarraian, zerealen ahiak sortu ziren, papillak. Emakumea lanean hastea eta, ondorioz, amagandik edoskitzea ezin mantentzea izan ziren horiek sortzeko arrazoietako batzuk.\nAzken finean, elikadura osagarria ama-esnetik edota esne artifizialaz gain eskaintzen zaion elikadura da. Garrantzitsua da kontuan izatea, aukeratzen den edoskitze mota kontuan hartu gabe, urtebetera arte haurraren elikagai nagusia eta garrantzitsuena esnea dela, eta, beraz, hori izango dela haurraren elikagai nagusia.\nSei hilabetetik aurrera\nZergatik hasi behar da sei hilabeterekin?\nHaurraren adinaz gain, bere garapena kontuan izan behar dugun beste puntu bat da. Garapenari dagokionez, haurrak baldintza batzuk bete behar ditu elikadura osagarria hartzen hasteko, eta horiek, orokorrean, adin horretatik aurrera betetzen dira. Egia da batzuek sei hilabete aurretik bete ditzaketela baldintza gehienak, baina sei hilabete izatea baldintzetako bat da.\nZergatik hasten dira batzuk lau hilabeterekin?\nOrain dela gutxi arte, hori zen gomendioa. Eta gaur egun, generazioz generazio ematen den informazio askoren artean hau ere ematen da, eta, horregatik, askok lau hilabeterekin elikagai batzuk eskaintzea erabakitzen dute.\nGogoratu behar da sei hilabete bete arte haurra ez dagoela prest elikadura osagarria hartzen hasteko eta haurrarengan eragina izan dezakeela. Esaterako, eztarri-trabatzearen arriskua asko igotzen da adin honetan elikagaiak eskainiz gero, horretarako erabiltzen den metodoa kontuan izan gabe. Gainera, haurraren hesteak ez daude prest esneaz gaineko elikagaiak hartzeko, eta, sei hilabete aurretik emanez gero, alergiak izateko arriskua handitu egiten da. Bestalde, giltzurrunen garapena ere ez da ordura arte gertatzen.\nAlergia arriskuaren inguruan askotariko iritziak daude elikagaiak lehen aldiz eskaintzen dizkiogunean. Batzuek hiru eguneko araua betetzea gomendatzen dute elikagai guztiekin; beste batzuek, ordea, diote nahikoa dela elikagai alergenikoekin bakarrik egitea. Alegia, alergia izateko probabilitate handiena duten elikagaiekin bakarrik egitea hiru eguneko araua.\nHiru eguneko araua\nZer da hiru eguneko araua? Elikagai bakoitza hiru egunean eskaintzea da, hori bakarrik. Hau da, lehen aldiz ematen diozun elikagai bakoitza hiru egunez eman behar diozu elikagai berri batekin hasteko. Ez dute hiru egunek jarraian izan behar, baina, hiru egun horiek amaitu arte, ezingo diozu beste elikagairik eman.\nBeraz, zeintzuk dira nire haurrak elikadura osagarria hartzen hasteko bete behar dituen baldintzak?\nAdinaz gain, hauek dira zure haurrak bete behar dituen baldintzak. Askok uste dutenaren aurka, edozein metodotan bete behar diren baldintzak dira, era tradizionalean eta baita BLW eran.\nEstrusio-errefluxua desagertuta izatea.\nJanariarekiko interes aktiboa izatea.\nHori betetzen badu, zure haurra prest egongo da elikadura osagarria hartzen hasteko.\nAzkenik, zalantza asko izaten da zein elikagairekin has daitekeen. Gaur egungo gomendioek diote edozein elikagairekin has daitezkeela. Baina badaude saihestu behar diren elikagai batzuk edo haurrari egokituta eskaini behar direnak.\nSaihestu beharrekoak hauek dira:\nUrtebetera arte: behi-esnea eta esnekiak, eztia, hosto berdedun barazkiak –espinakak, zerbak…–, arrain handiak, arroz edaria, azukrea, gatza, prozesatuak eta infusioak.\nEsnekiak: bederatzi hilabetetik aurrera jogurt naturala ematen hastea posible da. Ez da egunero ematea gomendatzen.\nHaurrari egokitu beharreko elikagaiak honako hauek dira:\nFruitu lehorrak: krema eskaintzea posible da eta sei hilabetetik aurrera eman ahal da. Adi! Krema eran ezin da koilaratik zuzenean eman. Osoan, 3–5 urtera arte ez ematea gomendatzen da, trabatzeko duen arriskuagatik.\nArrautza: ondo prestatuta eman behar da salmonellosi arriskuagatik.\nMandarina: ale txikiak direnez, trabatzeko arriskua dute; osoan eman nahi izanez gero, hobe da laranja eskaintzea.\nAzenarioa eta saltxitxak: osoan eskainiz gero, beti luzetara moztuta emango diegu, hobe lau zatitan bada –makilatxo eran–. Ezin da borobilean ebakita eman, horrek trabatze arriskua asko igotzen duelako.\nGogoratu behar da elikadura osagarria hartzen hastean haurraren elikaduraren oinarria esnea dela eta urtebete bete arte lehenengo beti esnea eskainiko zaiola, eta, horren ostean, eskaini nahi diogun elikagaia. Inoiz ez du elikagai bat emateak esne-hartze bat ordezkatuko: osagarria da, eta ez ordezkoa.\nIruzkinik ez "Elikadura osagarria: lehen harremana janariarekin"


Aizarna.com :: Promesa egin eta Santa Engrazira\nPromesa egin eta Santa Engrazira\nNikolas Zendoia, bertsolariak gaur egun artikulo politak idazten ditu “Diario Vasco” egunkarian, denak garai bateko euskera naturalean gainera. Nik beraren idatziak askotan irakurtzen ditut, pasadizo politak eta gehienak bailararekin zer ikusia duten gaiak erabiltzen ditulako.\nUrdaneta inguruko pasadizoak askotan irakurri dizkiot eta pentsatzen dut bailara horretan jaioa dela,eta Zarautz aldean bizi, nik irakurri ditudan artikuluen ara-bera, ondorio hau atera dut behintzat.\nGarai bateko promesaren kontuak kontatzen zituen artikulo bat irakurri ondoren, nire orrirako modukoa zela pentsatu nuen, jarraian egunkariaren orria gorde, argazki batzuk lortu eta iritxi da eguna argitaratzeko egokitu dudana.\nArantzazura eta Santa Engrazira egin zituen promesaren berri ematen du idatzi honetan. Santa Engrazira itzegiten arazoak zituzten aurrak bisitara ekartzen zituzten, eta Nikolasek bere familian ezagutu duena kontatzen du, bertsolariak duten abilezia egokiarekin.\nEl Diario Vasco egunkariak argitaratua.\nBadakizue leen promesa asko egiten zala. Edozein ezbearretatik onik ateratzeko edo bizitzan suerte ona izateko, eta abar.\nBaserrietan behintzat bazan oitura ori. Beiak txala ondo egin dezan, eta idi berriak ekarritakoan onak atera zitezen-eta, San Antoniori meza-dirua eskeiñi itzez. Urkiolara joateko ere aitzakia bear bait zan, egun pasa egiteko. Baserritarren promesak horrela moldatuak oi ziran. Pello Esnalek esaten duena: orixe da bizitzen jakitzia.\nNaiz eta gauzak ondo ez atera, Urkiolara joan egiten ziren San Antoniotan ,meza-dirua eramatera .Txapela erantzi eta: -Kaixo ,Antonio. Urte ontan gauzak ez dira ba atera nik eskatuta bezela. Barka beza, baiña meza-dirua bazkaritan gastatu bearko det.\nKaixo motel. Arrapa ezak.\nAu gertatua omen da. Durango aldeko baserritarren bati oso gustoko zuen suiza arrazako beia gaixotu. Eta an dijoa Urkiolara oinez, meza-dirua askuan duela, beia sendatu zedilla esanaz. Baiña beia akabatu .< neri au? Entzun bear zizkidak santu diruzale orrek¡>.\nJoan da goizean Urkiolara. Makilla lodi bat eskuan artuta. Txapela erantzi gabe aldare aurreraiño elduda, eta santu aundia falta.\nAste egunean San Antonio txiki bat egoten zen, nunbait . Ala dio: -I txikito. Aita nundek? Ire lekuan balego , eskuan dedan onekin konponduko nian, ba.\nJainko potoloak barka beza¡.\nGizakion gaixotasuneko promesak ere santu eta santa askotara egiten ziran. Ni ere eraman ninduten hamasei urterekin aitak eta amak,nigatik egiña zuten promesa betetzera.\nAmari entzun izan nion iru lau urtez bein:Irekin ere joanda gitxaudek Santa Engraziara; te-te-te-ak alde egin zian behintzat eta...\nOri entzun oi nion, baiña horrela pasatzen zan.\nNik gogoan det,juxtu-juxtu, baiña lau urterekin-edo te-tea nuela. Saltoka bezala . eta parre egiten zidatela; batez ere, aimbeste maite ninduen Martxiel zaarrak: Irekin ere ez daigu behintzat bertsolaririk.\nBegira: gero, anairik txikienak gutxi itzegiten zuela konturatu giñan etxekoak.Gure ama orren presa, Dionisio txikiak itz egin zezan promesa egiteko eta betetzeko.Nere promesarekin zuen zorragatik ote zan guztia?\nNik, amasei urte; anai txikiak,bi. Ni , bigarrena; eta bera zortzigarrena.\nAndik lasterrera, igande goiz batean Gipuzkoako Aizarnatik gora dagoen San Engraziako baselizara,aitaren laguna zan Zarauzko Inaxio Landa taxista genuela.Auzoko amona Maitxo ere eraman genuen, gaztetan egindako promesaren bat bazuela betetzeko-eta. Alegia, Jainkoak senar ona eman ziola behintzat eta...\nSei lagun guztira, automobil beltz artan. Estu samar, baiña ura poza¡ Iñoiz kotxean ibili gabe, neure umetako kotxetik kendu ninduten ezkeroz. Anai txikiak, berriz, uste det leen esan gabeko kontu guztiak esan zituela automobil beltz artan.\nDenok igo giñan eliza txiki artara.Baita taxista ere, aspaldian ez zala izan-eta. Argizari batzuk piztuta laga genituen.Beste puxka bat max-max-max errezatu, eta erloju edo kanpaiaren makinariari begira egon giñan, eliza barruan dagoenez. An ari zan zintzo asko:trank-trak-trank-trak\nBeeraxeago ostatu bat bazegoen,automobila laga genuen lekuan.Ez zitzaigun gaizki etorri, alajaiña¡. Kandela edo argizariak pizteak baino indar gehiago zuela uste det an egin genuen amaiketako edo bazkariak: salda,txorixo egosia eta leatz prejitua. Motelak jarri giñan, ba,arraiok ez badu¡. An iñork ez genuen itz egiteko arazorik.Ezta taxistak ere .Orduan ez zegoen alkoholemia arazorik. Anai txikiak, berriz geiegi ikasi zuela uste det izketan.\nPromesa horrela betetzeak balio badu, jarrai promesak egiten, mutilak.\nBizitzan zear neronek egin nuen promesa bakarra ere kontatu bearko det,ba. Bete nuela ere gaur dira berrogeita iru urte: ilbeltzak 10.\nPromesa egin berria nuen Oñatitik Aranzazura igo eta jeitsi oiñez egiteko.Azpeitian apopillo negoela, ezkondu baiño leen.\nIgande goiza, eta giro makala:euri-tanta batzuk. Abiatzerako baso bat ur edan, eta martxa moto gorrian Oñatira. Zapata-galtzerdiak motoaren poltsan lagata,andando.Amarretako meza entzun goian, andregaiarentzat medalla bat erosi, eta goitik beera anka-azpitatik prusta-prusta odola nariola. Azer tonto lapikoa nintzan¡.\nOrdu bietan iritsi Azpeitira, eta beste baso bat ur edan. Horrela zan promesa, eta horrela bete nuen.\nGero-zera: aste guztia oean anka-azpiak sendatu eziñik.\nEtxeko nagusi-etxekoandreak, Markosek eta Manolik, ez zuten ba bate parrerik egin.Ala zidaten.-Ooo¡ Denak etzaudek txokoan.\nLanera azaldu nitzanean, ala esan zidan nagusiak, Xabierrek: -zu, Nikolas gauza bat esan bear dizut: urrengo promesa egin ezazu oiñutsik kotxean joateko.\nAlde ederrokoa zuan Santa Engraziko bazkaria ¡.


Herriarteko Pala Txapelketaren finalean da Errenteria : Oarsoaldeko Hitza\nHerriarteko Pala Txapelketaren finalean da Errenteria\nAltzako frontoian jokatuko da finala asteburu honetan, ostiralean zehazki, Oiartzunen kontra.\nRuben eta Yorel herriarteko Txapelketaren partidetako batean. Argazkia: Gipuzkoako Pilota Federazioa\nUrrats bakarra egin behar zuten, eta lortu dute helburua: Errenteria sailkatu da Herriarteko Pala Txapelketan. Olaberrian jokatutako itzuliko partidetan, Eskisabel eta Abelek 35-25 galdu zuten Arrieta eta Olaranen kontra larruzko paletan, baina Yorel eta Ruben 30-40 irabazi zuten Arrieta eta Garrdioren kontra pala motzean. Partida hori irabazteak finaletan kokatu ditu Errenteriako jokalariak. Altzako frontoian jokatuko da finala asteburu honetan, ostiralean zehazki, Oiartzunen kontra. Ordua oraindik zehazteke dago. Derbia izango da, beraz, finala, Oiartzun eta Errenteriako palisten artean, 1995ean eta 1996an bi talde horien artean jokatu ziren finalak gogoraraziko dituena. Errenteria Herriarteko Pala Txapelketara 2010ean heldu zen azkenengoz.


"Uste baino lurrikara gehiago daude nigan, baita inguruan ere" - Zarautz - Zarauzkohitza.eus\n"Uste baino lurrikara gehiago daude nigan, baita inguruan ere"\nAritz Mutiozabal-Mireia Galarza 2021-06-11 10:00\nLurrikara emozionalak erdigunean jarrita, helduentzako lehen literatur lana argitaratu du Nerea Loiola Pikazak (Deba, Gipuzkoa, 1985): zazpi ipuinez osaturiko Epizentroa. Gaur arratsaldean aurkeztuko du lana Zarautzen.\nZure aurreko bi lanak haurrei eta gazteei zuzendutakoak ziren, eta narrazio bilduma batekin egin duzu jauzi helduentzako literaturara. Nola etorri da erregistro aldaketa hori?\nPixkanaka eta oharkabean etorri den zerbait izan da. Haurrentzako idazten hasi nintzen. Semeak ditut; gaztetxoa da zaharrena, eta harentzako istorio batzuk bururatu zitzaizkidan. Horiek idatzi ahala, konturatu nintzen bazeudela kontatu nahi nituen beste gauza batzuk, eta agian horiek ez zirela nire semeari irakurri nahi nizkionak, baizik eta nire buruari esan nahi nizkionak, eta, noski, publiko helduago bati. Orduan, haurrentzako ipuin horiek idazten ari nintzela, pixkanaka ideia batzuk apuntatzen joan nintzen koaderno batzuetan, narrazioak izan zitezkeen hainbat istorio lotzen nahiz osatzen, eta bizpahiru ideia sendo izan nituenean, Eusko Jaurlaritzak kaleratzen dituen kultur sorkuntzarako dirulaguntzetara aurkeztu nintzen. Laguntza eman egin zidaten, eta horretara jarri behar izan nuen.\nZezenari adarretatik heldu zenion, beraz.\nJauzi bat egitea baino gehiago, nire buruari baimen bat ematea bezala izan zen. «Orain arte haurrentzat idatzi dut, baina gai al naiz helduentzat idazteko, beste literatura mota bat egiteko?». Ematen du helduentzat idazteak beste kategoria bat ematen duela, nahiz eta ez nagoen ados horrekin. Baina, egia esan, badago halako presio bat, eta kostatu zitzaidan neure buruari baimen hori ematea. Eta dirulaguntza bultzada bat izan zen; jada egin beharra nuen, bai ala bai.\nEpizentroa da horren emaitza, eta bertan lurrikara emozionalak dira ardatz: eguneroko istorio txikiak, baina bakoitzarentzat garrantzi handikoak?\nHala da, bai. Istorioek harremana dute izan nahi genukeen etorkizunarekin, eta, aldi berean, iraganarekin. Nire abiapuntua ez zen izan lurrikara batzuk sortzea, ezta lurrikara horiek sortzeko agertoki batzuk eratzea ere. Dena den, istorio horiek sortu ahala, konturatu nintzen bazeudela egunerokotasun eta ustezko normaltasun horren barruan lurrikara mordoxka bat. Lurrikara horietako batzuk onak izan daitezke, ez dute zertan dramak izan behar, baina lurrikara on horiek ere dardarka jartzen gaituzte. Adibidez, Epizentroa ipuineko protagonistak oposizioak atera zituen eta plaza finkoa du irakasle moduan. Lurrikara ona da hori berez, baina gauza pila bat mugitzen dizkio horrek pertsonaiari: egonkortasun horrek zer dakarren, bera zer den orain eta zer izan nahiko lukeen, distantzia hori handia den ala ez, zenbateraino dagoen mugatuta orain... Konturatu naiz uste baino lurrikara gehiago daudela nigan, baita inguruan ere.\nEguneroko bizitzan murgildu zara, irakurlea erraz identifikatu daitekeen kontakizunetan.\nCSI estiloko tramak okurritzen zaizkigu, baina indar gehiago du egunerokotasunak. Izan naiteke ni, izan zaitezke zu, eta gure burua bertan ikusi dezakegunez, errazago jartzen gara amildegi horretan, lurrikararen barrenean. Izan ere, ipuin bat bukatzen duzu, eta ez da ezer gertatzen, baina, era berean, ohartu naiz lokatz horietan mugitzea gustatzen zaidala: detaile txikiekin, keinuekin gauza bat esaten baina beste zerbait esanez... lokatz txiki horietan asko jasotzen dut, eta asko eman dezaket.\nEz da ezer gertatzen, baina asko gertatzen da. Ipuinen bukaerei bestelako buelta bat eman diezu, gainera.\nNi tramazalea naiz, eta gustuko ditut thrillerra, nobela beltza eta misterioa. Irakurle bat engantxatzeko tentsio puntu horrek egon behar du. Heriotza eta hilketak egon gabe, tentsio hori bilatu dut istorioak eraikitzerakoan. Ipuinean zehar giro hori mantendu eta bukaeran gora egitea nahi izan dut, irakurlea ezustean harrapatzeko.\nIdazteko modu konbentzionaletik ihes egiten saiatu zara, gauza berriekin jolastuz. Idazkerarekin esperimentatzeko saiakera egin al duzu liburuan?\nAtsegin dut neure buruari askatasuna ematea. Gustatzen zait erritmoa lortzea, esaldi oso laburrekin edo hitzekin jolastea. Egia da hasierako bertsioan pasarte nahiz esaldi batzuk klasikoagoak edo konbentzionalagoak zirela, baina soberan zeuden; gehiegi urruntzen ziren nire ahotsetik. Agian, gehiago baliatu nituen horiek ni ere horrela idazteko gai naizela erakusteko –inork ez didana inoiz eskatu–, baina ikusi nuen idazkera urrun zegoela nire hizkeratik. Horregatik, Inazio Mujika editoreak liburuaren aurkezpenean esan zuen bezala, «lotsagabe» aritu naiz. Ez dakit zer iritzi edukiko duen jendeak, baina askatasuna eman diot neure buruari, eta hizkuntza soila eta efizientea erabiltzen saiatu naiz. Uste dut funtzionatzen duela, narrazioak diren heinean, erritmoa ematen diolako kontakizunari.\nAstelehenean aurkeztu zenuen lana, eta jada oihartzun dezente izaten ari da. Pozik egoteko moduko seinalea, ezta?\nOso gustura nago egindako lanarekin. Ordu mordoa sartu dugu, eta lan pila bat egin dut. Egia esan, bukaeran, ni ere konturatu nintzen oso lan polita atera zitzaidala. Beharbada, ez dago ongi nik esatea, baina hala sentitu dut. Baditut inguruan lagun ditudan literatur adituak, eta antzematen nuen haien hitzetan eta gorputzetan baliozko lan bat ikusten zutela. Gustatu zitzaiela eta funtzionatuko zuela esaten zidaten, eta hori da orain jasotzen ari naizena. Aste honetan aurkeztu dugu lana, baina liburua irakurri duten gutxi horien feedbacka oso ona da. Aurrekoan Garoa liburu dendara joan nintzen, eta dendaria nire liburua irakurtzen topatu nuen. Erabat engantxatuta zegoela esan zidan! Oso-oso pozik nago. Sare sozialetan ere mugitzen ari da liburua, eta ikusiko dugu gero zer-nolako bidea egiten duen, baina momentuz oso polita ari da izaten hasiera.\nAurkezpen saioa gaur arratsean, Sanz Enean\nEpizentroa argitaratu berritan, aurkezpenez aurkezpen dabil Nerea Loiola. Gaur, 18:30etik aurrera, Sanz Enea kultur etxeko erakusketa gelan izango da liburuaren nondik norakoak herritarren aurrean azaltzen, Inazio Mujika editorea lagun duela.


Azerbaijango geografia - Wikipedia, entziklopedia askea.\n1Topografia eta drainatzea\n4.2Ingurumena: uneko gaiak eta hitzarmenak\n5Azalera eta mugak\nErakutsi/ezkutatu Azalera eta mugak azpiatal\n6Baliabideak eta lurren erabilera\nHego-ekialdean: subtropikala eta hezea\nErdialdean: subtropikala eta lehorra\nMenditsua eta landa baxuduna\nPetrolioa, gas naturala, burdin mea, metalikoak ez diren materialak, bauxita\nLehorteak eta uholdeak, Kaspiar Itsasoaren handitzea\nairearen kutsadura, uraren kutsadura, basamortutzea, hondakin arriskutsuak, itsasoko hondakinak, itsasontzien kutsadura\nAzerbaijango Köppen klima sailkapeneko guneen mapa\nAzerbaijan Eurasiako Kaukaso eskualdean dago. Hiru ezaugarri fisiko nagusi dira Azerbaijanen: Kaspiar itsasoa, zeinaren itsasertzak ekialdera zuzendutako muga naturala osatzen duen; Kaukaso Handiko mendikatea iparraldean; eta lautada zabalak herrialdearen erdigunean. Azerbaijanek, gutxi gorabehera, Portugalen edo AEBetako Maine estatuaren azalera du eta garai bateko Sobietar Batasunaren tamainarekin alderatuz gero, haren eremuaren %0.5a baino ez luke izango. Transkaukasiako hiru estatuetatik, Azerbaijanek du azalerarik handiena. Herrialdeak administrazio azpi-banaketa aipagarri batzuk du, Nakhchivanko Errepublika Autonomoa, Azerbaijango gainerako lurraldeetatik banatuta dagoena, Armeniaren lur-adar bat dela eta. Azerbaijango gainontzekoengandik Armeniako lurralde-zerrendatik bereizten dena, eta Nagorno-Karabakh Eskualde Autonomoa, Azerbaijango beste eskualdeekin bakarrik muga egiten duena. . Nagorno-Karabakhren egoera autonomikoa negoziazioan zegoen 1994an.\nKaukasoko mendien eskualdean kokatuta dagoen herrialde honek Kaspiar Itsasoa du ekialdean, Georgia eta Errusia iparraldean, Iran hegoaldean eta Armenia hego-mendebaldean eta mendebaldean. Nakhchivanen zati txiki batek ipar-mendebaldeko Turkiarekin ere muga egiten du. Azerbaijango hiriburua Baku hiri zaharra da, Kaspiar itsasoko portu handiena eta onena duena eta aspaldidanik errepublikako petrolio industriaren erdigunea dena.\nTopografia eta drainatzea[aldatu | aldatu iturburu kodea]\nAzerbaijango mapa topografikoa\nHerrialdearen erdia, gutxi gorabehera, eremu menditsutzat hartzen da eta horregatik, behe lautadetatik goi lautadetara abiatuz gero, lurraren garaiera azkar batean aldatzen da. Ezaugarri fisiko aipagarriena hego-ekialdeko itsasertz subtropikalean dauden leunki uhindutako muinoak dira, horiek tea sailek eta laranja zein limoi zuhaiztiek estaltzen dituzte, tankera ikusgarria emanez paisaiari. Bestalde, lokatzezko sumendi eta iturri mineral ugari aurki daitezke Bakutik gertu dagoen Kobustan Mendiko arroiletan. Herrialde honetan badira zenbait eremu itsaso maila baino askoz beherago daudenak, hogeita zortzi metro beherago dauden kostaldeko lurrak, kasu.\nKaspiar ekialdeko itsasertza eta Georgia eta Iranekin muga egiten duten zenbait lurralde salbuetsiz, Azerbaijan mendiz inguratuta dago. Ipar-ekialdean, Errusiako Dagestaneko Errepublika Autonomoarekin muga egiten duen Kaukaso Handia dago; mendebaldean Armeniarekin egiten du muga, Kaukaso Txikiko mendilerroan. Hego-ekialdean, Talysh mendiak ditugu Iranekin mugan. Garaiera handieneko lurrak Kaukaso Handian daude; Bazar-dyuzi mendia itsas mailatik 4.466 metrora kokatzen da. Kaukasoko zortzi ibai handik isurtzen dituzte urak Erdialdeko Kura-Aras lurretan, zehazki, kostaldean zehar dauden alubioi lautadetara eta delta baxuetara isurtzen dituzte urak. Mtkvari ibaiak, Kaukasoko ibairik luzeenak, delta bat sortu eta Kaspiar itsasoan itsasoratzen da, Aras ibaiadarrarekin bat egin eta handik gutxira. Mingechaur Urtegia da Azerbaijango ur-gorputz handiena, seiehun eta bost kilometro karratuko azalera duena eta Kura ibaiari presa bat ipinita sortu zena, Azerbaijan mendebaldean. Urtegiko urek Kura-Aras lautadako herriei energia hidroelektrikoa eta ureztapena ematen die. Herriko ibai gehienak ez dira nabigagarriak. Azerbaijango lurren %15 inguru erein daiteke.\nAzerbaijango geografia (Azerbaijan)\nAzerbaijan ia mendiz inguratuta dago. Kaukaso Handia, herrialdeko lurrik garaienak dituena, iparraldean dago, Errusiarekin mugan, eta hego-ekialdean zehar zabaltzen da, Abseron penintsulara iritsi arte, Kaspiar itsasoan . Herrialdeko gailurrik altuena, Bazardyuze Dagi da 4.485 metroko altuera du, Azerbaijan eta Errusiaren arteko mugatik gertu dago. Mendebaldean, Armeniarekin mugan, kokatuta dagoen Kaukaso Txikiko mendiek 3.500 metroko altuerak dituzte. Talish Mendiek Iranekin muga egiten dute eta herrialdearen hego-ekialdean kokaturik daude.\nKobustan mendia Bakutik hurbil kokatuta dago eta sakan sakonek zizelkatuta ageri da. Bertan burbuila itxurako lokatzezko sumendiak eta iturri mineralak daude.\nAzerbaijango lurraldeak bi klima ezberdinek banatzen dituztela esan dezakegu; hego-ekialdean klima subtropikala eta hezea da nagusi, erdialde eta ekialdean aldiz, klima subtropikal eta lehorra nagusitzen da. Kaspiar Itsasoaren ertzean klima epela da, mendi garaietan hotza den bitartean. Bakun, Kaspiar itsasoaren alboan, eguraldi epela egon ohi da, batez bestean 4 °C (39.2 °F) -koa urtarrilean eta 25 °C (77 °F) -koa uztailean.\nEuriteak[aldatu | aldatu iturburu kodea]\nBaldintza fisiografikoek eta atmosferako zirkulazio desberdinek 8 haize motako korronteak onartzen dituzte: kontinentala, itsasokoa, artikoa eta haize tropikal arrunta. Horiei esker, Errepublikako klima finkatzen da. Normalean, urtean zehar prezipitazio gehien duen eskualdea Lenkeran da (1.600dik 1.800 mm-ra) eta prezipitazio gutxien duena Abseron (200dik 350 mm-ra). Erregistroei begiratuz gero, eguneko prezipitazio handiena (334 mm) Bilieser Estazioan atzeman zen.\nItsas mailaren igoera dela eta aldaketa sotilak ikus daitezke kostaldean zehar.\nAirearen eta uren kutsadura oso hedatuta dago eta garapen ekonomikoaren erronka handiak dira. Kutsadura-iturri nagusien artean petrolio findegiak, industria kimikoak eta metalurgikoak daude, 1990eko hamarkadatik aurrera, Sobietar garaian bezain eraginkor funtzionatzen jarraitu zutenak. Airearen kalitatea oso eskasa da Bakun, hiri hau petrolioaren industriari estuki lotuta baitago. Zenbait txostenen arabera, Bakuko airea garai batean Sobietar Batasuna osatu zuten lurralde guztietakoa baina kutsatuago dago. Hala ere, beste hainbat industriaguneren arazo nagusia ere bada kutsadura.\nKaspiar itsasoa, Baku badia barne, kutsatu egin da petrolioaren isurketengatik eta gordinik edo behar bezala tratatu ez diren uren isurketengatik, horrela, kabiar eta arrain kopurua murriztu egin da. Sobietar Batasunaren garaian, pestiziden aplikazio oso gogorra jarri zen martxan Azerbaijanen, Sobietar Batasuneko gainerako lur subtropikalen ekoizpen eskasa orekatzeko. 1970 eta 1980ko hamarkadetan DDT pestizidaren ohiko erabilera sustatu zen, ekintza ankertzat har dezakegu hau, izan ere, Sobietar Batasuneko gobernuak pestizida horren erabilera debekatu zuen oso kaltegarria zelako gizakientzat. Pestiziden eta ongarri kimikoen gehiegizko erabilerak lurpeko uren kutsadura eragin du eta honek frogatutako eraginak izan ditu biztanlerian, izan ere, azerbaijandar zientzialarien arabera, jaiotzetiko akatsen eta gaixotasunen eragile da. Kaspiar Itsasoko uren igoera gizakiaren egiturek indartutako eragile naturalen erruz gertatzen ari da; gertakizun honek azken hamarkadetan aipatutako eskualdeko lurrek zuten joera lehorra alderantzikatu du, orain hezeak dira, itsasoaren maila dela eta. 1978tik 1993ra itsasoaren maila 1,5 metro igo zen. Nagorno-Karabakh gatazka zela eta, zuhaitz ugari ebaki ziren eta halako lurraldeetatik igarotzen ziren bideak eraiki ziren, nekazaritzarako baliatzen ziren lurrak militarrek okupatu zituzten, gainera.\nLehorteak eta uholdeak; Kaspiar Itsasoaren maila gorakorrak mehatxatuta bizi dira zenbait sakonune edo lurralde baxu.\nIngurumena: uneko gaiak eta hitzarmenak[aldatu | aldatu iturburu kodea]\nTokiko zientzialariek Abseron Yasaqligi (Abseron Penintsula) (Baky eta Sumqayit barne) eta Kaspiar itsasoa munduan ekologikoki suntsituen dauden lurraldetzat hartzen dituzte, airearen, uren eta lurzoruaren kutsadura larriarengatik; lurzoruaren kutsadura DDT pestizida gisa erabiltzearen ondorioz eta kotoiaren ekoizpenean erabilitako defoliante toxikoengatik sortu zen.\nHitzarmenak, non oinarrituak: Airearen kutsadura, biodibertsitatea, Klima-aldaketa, desertifikazioa, arriskuan dauden espezieak, hondakin arriskutsuak, itsasoko isurketa, ozono geruzaren babesa, itsasontzien kutsadura, hezeguneak\nGuztira: 86.600 km² - munduko beste herrialdeekin alderatuta, 113. postuan egongo litzateke.\nLurra: 82.629 km²\nUra: 3.971 km²\nOharra: Nakhchivango Errepublika Autonomoa eta Nagorno-Karabakh lurraldea barne hartuta; barne hartzen ditu; eskualdeko autonomia Azerbaijango Sobiet Gorenak 1991ko azaroaren 26an indargabetu zuen.\nAzerbaijan ondorengo herrialdeekin edo horien lurraldeekin alderatu daiteke:\nAustralia: Tasmania baino handiagoa.\nKanada: New Brunswick baino handiagoa.\nErresuma Batua: Eskozia baino zertxobait handiagoa.\nEstatu Batuak: Maine baino zertxobait txikiagoa.\nEB: Portugal baino zertxobait txikiagoa.\nGuztira: 2.468 km\nMugakideak: Armenia (Azerbaijango barne lurrekin soilik) 566 km, Armenia (Nakhchivan lurraldearekin) 221 km, Georgia 428 km, Iran (Azerbaijango barne lurrekin) 432 km, Iran (Nakhchivan lurraldearekin) 700 km, Errusia 338 km, Turkia 17 km.\nHerrialdearen lurralde gehienak menditsuak dira, baina 713 km-ko itsasertza du Kaspiar itsasoarekin.\nLautada handi eta laua (itsaso mailaren azpitik) Kaukasoko mendiak iparraldean, mendebaldean goi zelaiak.\nPunturik baxuena: Kaspiar itsasoa -28 m\nPunturik altuena: Bazarduzu Dagi 4.485 m (Errusiarekin mugan)\nAzerbaijandar lurraldearen gailurrik altuena: Shah Dagi 4.243 m\nBaliabideak eta lurren erabilera[aldatu | aldatu iturburu kodea]\nPetrolioa, gas naturala, burdina mea, metal ez ferrikoak eta bauxita, besteak beste.\nLurzoru ereingarria: %22,95\nLaborantza iraunkorrak: %2,79\nBestelakoak: %74,26 (2012ko datuak.) )\nUreztatutako lurrak: 14.250 km² (2010)\nErabat berrerabilgarriak diren ur baliabideak: 14.250 km² (2010)\nUr gezaren erauzketak\nGuztira: 12,21 km3 / h (%4/%18/%78)\nPer capita: 1.384 m3/ urte (2010)\n↑ a b «CIA Site Redirect — Central Intelligence Agency» www.cia.gov (Noiz kontsultatua: 2019-11-30).\n↑ (Ingelesez) «The World Factbook» CIA.\n↑ a b "Azərbaycan :: Baş səhifə". www.azerbaijans.com (Azerbaijaneraz). 2018ko martxoan gordeta.\n↑ «Hydromet Azerbaijan» web.archive.org 2007-05-24 (Noiz kontsultatua: 2019-11-30).


Europako muga blindatuak | Mundua | Berria\nAustriako Polizia hegoaldeko mugan, Brennerren, Hego Tirolen. Protestak izan dira azken asteetan pasabide horretan. JAN HETFLEISCH /EFE\nHarresiek zarata handiagoa egiten dute erortzen direnean eraikitzen direnean baino; Brenneroren kasuan izan ezik». Paolo di Paolo kazetari italiarraren hitzek argiki azaltzen dute Italiaren eta Austriaren arteko ekaitz politikoa. Vienak 370 metroko hesi bat eraiki nahi du Alpeetako pasabide estuan, Hego Tirolen. Helburua da Italiak erregistratzen ez dituen iheslariak bueltan bidaltzea eta siriarrak ez diren guztiei ateak ixtea. Austriak ez du migratzaile gehiago jaso nahi, eta, Balkanetako ibilbidea blindatu ondotik, Italiarekin erabaki bera hartzeko prest dago.\nLanak hasiak dira dagoeneko. Brenneroko autobidean hondeatzaileak eta hodiak ikus daitezke, eta kartel ezkutuek mugako kontrolak iragartzen dituzte. Izan ere, Vienak uste du udako denboraldian 300.000 errefuxiatu baino gehiago irits daitezkeela Siziliako Kanaletik Italiara. «Ez dugu itxaron gela bat bilakatu nahi. Zer egingo dugu Erromak migratzaile guztiak pasatzen uzten baditu eta Alemaniak ateak ixten badizkie?», galdetu du Wolfgang Sobotka Austriako Barne ministroak.\nEdonola ere, Italiako Gobernuari ez zaio erabakia gustatu. Matteo Renzi lehen ministroaren haserrea Bruselaraino iritsi da. «Erabaki anakronikoa da, eta ez dio giza krisi berri bati erantzuten. Errefuxiatuen etorrera masibo baten aurrean egongo bagina ere ez litzaidake neurri egokia irudituko, baina ez da horrela», adierazi du Renzik. Erromak 170 milioi euroren galera ekonomikoak espero ditu Vienaren erabakia praktikara eramaten bada.\nOraingoz, ordea, Austriari joko zikina egiten ari zaio Italia. Erromako gobernuak agindua eman du mugaldeko tren geltoki guztietan Polizia zabaltzeko eta trenetan bidaiatzen ari diren iheslari guztiak kanporatzeko. «Benetako hesia tren geltokietan dago, ez mugan. Duela hainbat astetatik errefuxiatu batek ere ez du lortu trenez Austriara gurutzatzea», irizten dio Riccardo Dello Sbarba Alderdi Berdeko ordezkariak. Bolzano hirian, adibidez, ehunka errefuxiatu geratu dira harrapatuta. «Brennerotik ezin da pasatu. Milanera itzuliko gara, eta handik Ventimigliara bidaiatuko dugu Frantziara gurutzatzeko», azaldu dute Eritreako hiru lagunek.\nNolanahi ere, Vienako gobernua polemika itzali nahian dabil azken egunetan. «Hesia ez da eraikiko, eta muga ez da itxiko. Italiak etxeko lanak egiten baditu, ez dugu kontrolak ezartzeko beharrik izango», adierazi du Sobotkak. Baina Trentino Adige-Garaiko biztanleek ez dute haien erantzukizuna ezkutatzen. «Eskualde honetan estatutu berezi baten bidez lortu zen bake soziala.\nAustriak muga itxi dezake, baina horrek esan nahi du eremu horretako herritar askok aurrerantzean ez dutela italiar izan nahiko. Arazoa uste baino politikoagoa da», nabarmendu du Dello Sbarbak.\nHala ere, Italiaren eta Austriaren arteko ika-mika oraindik harago doa. Brennerotik 200 kilometro ekialdera, Tarvisioko pasabidean, errealitate gordinago bat ikus daiteke. Austria Italiara deportatzen ari da Balkanetako ibilbidetik sartu diren eta erregistraturik ez dauden iheslariak. Urtea hasi zenetik 3.000 pertsona bidali ditu, gehienak pakistandarrak. «Italia ez da migratzaile hauen sarrera herrialdea; Grezia da. Guk ez genituzke onartu behar», esan du Renato Carlantoni Tarvisioko alkateak. Eslovenia, Austria eta Italia batzen dituen pasabide estrategikoak inbutu berri bat osatu du Europan. «Duela sei hilabete iritsi nintzen Austriara Balkanetako ibilbidetik, baina Vienak asilo politikoa ukatu dit. Poliziak harrapatu egin nau, eta Italiara bidali. Ez dakit zer egin, zeharo galduta nago», dio Adil pakistandarrak.\nDatorren igandean, presidentetzarako bozen bigarren itzulia egingo dute Austrian. Norbert Hofer FPO alderdi ultranazionalistako hautagaia da faboritoa. Hauteskundeen lehen itzulian botoen %35,3 eskuratu zituen, eta aukera handiak ditu Alexander Van der Bellen alderdi ekologistako hautagaiari irabazteko.\nHofer «Austriaren zaindaritzat» aurkeztu da hauteskundeetara, eta famatu egin da bere islamofobia irekiagatik. «Islama ez da gure izaeraren parte. Ate irekien politika mantentzen badugu, 2025erako 0-12 urte bitarteko gazteen erdiak musulmanak izango dira», adierazi du behin eta berriz kanpainan.\nAustriak 100.000 asilo eskatzaile jaso ditu 2015ean, baina azkenaldian gero eta neurri murriztaileagoak hartzen ari da. «Viena beti dago Berlinek egiten duenari begira. Alemaniak bere politika gogortzen badu, Austriak ere gauza bera egiten du. Horregatik, domino efektua Greziaraino iristen da», uste du Dello Sbarbak. Presidentetza kargua protokolozkoa eta ordezkagarria da Austrian, baina Hoferren garaipenak politika itxiago baten hasiera ekar dezake. Werner Fayman lehen ministroaren dimisioak alderdi sozialdemokrataren gainbehera onartu du.


Internet, gatazka eta militantzia. Andrea Momoitio\nDena asko aldatu da messengerra gure bizitzetara iritsi zenetik. Inork ezin zuen imajinatu orduan sare sozialek gure egunerokotasunean izango zuten eragina, nola eragingo zion intimitateaz, adiskidetasunaz, ligoteoz edo militantziaz ulertzen dugun moduari. Zaila zen pentsatzea guztia garai hartan zegoenaren oso bestelakoa izango zela, baina, nostalgikoa izatetik urrun, egia da Internetek mundua irauli duela eta gu ere irauli gaituela.\nMugimendu feministak jauzi hirukoitza egin du eta txalo eta txistu artean iritsi da sare sozialetara. Pentsamendu feministak Interneten duen eragina ukaezina da, eta, hain zuzen ere, ekintzaile digitalen lanari esker jarri dute arreta komunikabide handiek gugan, gure aldarrikapen eta eskaeretan, baina baita mugimenduaren barruan bizi diren liskar txiki zein handietan ere. Hala ere, egoeraren konplexutasunari aurre egiteko ezinbestekoak diren bi kontu daude: diskurtso feministaren eraginpean dagoen azalpena eta interneteko aktibistek eta komunikatzaileek jasaten duten indarkeria.\nAzken urteotan, batzuetan harriturik, sare sozialetan feministen arteko eztabaida oso bortitzak izaten ari gara. Ez naiz ni izango trapu zikinak etxean garbitzen direla esango duena, baina agian Facebook ere ez da behar horiek kanalizatzeko lekurik egokiena. Espazio publikoetan mugimendu feministarentzat funtsezkoak diren gaiei buruz eztabaidatzeak arazoak dakartza, eta ez nago ziur arazo horiek ondo kudeatzen bagabiltzan edo badakigun. Ohikoa da korronte ezbedinetako hainbat kide gogor eztabaidatzen ikustea, elkar errespetua galtzen dutela ikustea eta publikoki bata bestea zalantzan jartzen direla ikustea pantaila baten atzealdetik. Gero eta ohikoagoa da mugimendu feministari lotuta ez dauden emakumeek, militantzia politikoaren ikuspegitik, beste batzuen lan nekaezina zalantzan jartzea kaleak feminismoz betetzeagatik. Ziberfeminismoa indar handiko mugimendua da, baina izan al daiteke bakarrik aktibista Interneten? Aktibismorako tresna al da sarea? Sareak mezu feministaz betetzen dira, bilerek giharra galtzen duten bitartean. Martxoaren 8ko manifestazioetan gero eta jende gehiagok parte hartzen du, gero eta emakume gehiagok ematen du iritzia sare sozialetan, baina horrek ba al du eraginik aktibismoan? Herrietako eta auzoetako batzarrak erritmo berean hazten al dira? Kosta egiten zait baikorra izatea. Guzti hau, ordea, agerikoa den zerbait argira ekartzeko baliogarri izaten ari da: feminista izendatzen garen guztiak ez goaz ontzi berean. Beno, agian, bai, baina batzuk luxuzko kamaroteetan doaz, eta beste batzuk … ontziaren bizkarrean.\nSare sozialek ahalbidetzen duten anonimotasunak, potentzialtasun oso interesgarria du, gure onurarako esploratu ahal ditugunak. Zaila da; izan ere, mugimendu feministak asko garatu du sareei buruzko diskurtsoa, baina, egia esan, oraindik ez ditugu garatu Internet kontrolatzen lagunduko diguten tresna teknologikoak, diskurtsoa kontrolatzeaz harago. Aktibismoa egin al daiteke Interneten zure ordenagailua seguru nola mantendu ez badakizu? Formetan geratzeko eta hondora ez iristeko arriskuan gaude. Guzti honetatik harago, argi dagoena anonimotasuna momentuz gure kontra erabiltzen ari den zerbait dela da. Aktibistek zein komunikatzaileek egunero jasaten ditugu gure profil profesionalen eta pertsonalen aurkako eraso antolatuak. Irantzu Varelaren kasua, agian, gertu ditudan guztien artean esanguratsuena izango da. Gertatuko zela genekiena jazo da: on-line ematen zen indarkeria hori eraso fisiko bilakatzera igaro da. Dagoeneko ezin dugu bereizi sarean gertatzen denaren eta kalean gertatzen denaren artean. Premiazkoa da Internet gure lurraldearen zati gisa ulertzea eta sareei 'kalea' deritzogun horretan aplikatzen ditugun logika eta dinamika berberak aplikatzea: zaintzak, indarkeriarik gabeko komunikazioa eta autodefentsa feminista.


Hezkuntza Foroa artxibo - EGK Hezkuntza Foroa artxibo - EGK\nEtorkizuneko gizartea irudikatzen denean egiteko hainbat hobekuntza daudela ondorioztatzen da eta hauek aurrera eramaterako orduan hezkuntzari sekulako balioa ematen zaio. Euskadiko Gazteriaren Kontseiluan (EGK), horretaz gain, hezkuntza egungo gizartea eraldatzeko tresna izugarria dela uste dugu. Hori dela-eta, 2018 amaieran #ElkarTopatu jardunaldia antolatu genuen Leioako campusean. Bertan, unibertsitateko hainbat elkarterekin batera, errealitatearen diagnosirako lehen pausuak eman …\nGaur, abenduaren 3a izanda, Euskararen Nazioarteko Eguna ospatzera gonbidatu nahi zaitugu. EGKn argi daukagu eguneroko gauza bat dela hizkuntzarekiko konpromisoa eta hala eramaten dugu praktikara gure egunerokotasunean bidelagun dugularik. Gaurkoan hezkuntza eta euskara uztartuko ditugu unibertsitate mailan ematen ari den arazo bat gizarteratzeko: oraindik ere oztopoak daude Euskal Herriko Unibertsitatean ikasketa guztiak euskaraz burutu ahal …


Estibaus » Atzeratu egingo dira Altzako kiroldegia eraikitzeko lanak\n« Altza 2019 egutegiaren aurkezpena\n2019. urteko egutegia »\nAtzeratu egingo dira Altzako kiroldegia eraikitzeko lanak\n2018, Abenduak 12\nAltza osasuntsuagoaren aldeko plataforma\nUdal teknikariek jakinarazi digutenez, hilabete batzuetako atzerapena izango dute kiroldegiaren eraikuntza lanek. Ezin izan dute zehaztu zenbat atzeratuko den, Jaurlaritzak egin beharreko izapide batzuen mende baitago.\nAtzerapen honen jatorrian dago berriz agertu izana amiantoa, oraingoan, kiroldegiaren orubearen inguruan. Lanak geldiarazi ditu horrek, azterketa berriak eginarazi eta lur horiek estaltzeko moduak bilatzea eragin baitu.\nEraikuntza Institutua zenekoan atontzen ari diren behin behineko kiroldegiak ere atzerapen txiki bat izan du, hormetan agertutako akats batzuk direla eta, baina hitzeman dute 2019ko urtarrilaren erdian edo zabaltzea.\nBestalde, plataformaren lanaren emaitza garrantzitsua izan da Udalak erabaki izana altzatarrok ez ordaindu behar izatea, datorren urtean zehar, Kirol Txartelaren sarrera kuota.\nTamalez, gauzatu dira amiantoz kutsatutako eremuetarako Europako Parlamentuak 2013n aurreikusitako arriskuak (ikus “Tierras de la luna, amianto en el corazón de Altza“, Antonio Bernardo), Larres ibarrean amiantozko partikulak topatu baitira airearen kalitatearen neurketetan. Hori zela eta, urria erdialdean lanak eten behar izan zituzten. Lanak hilabetez geldirik izan eta egunero airearen neurketak egin ostean, lanei ekin diete berriro ere, ez baita positiborik neurtu berriz, “airera kutsadura zabaldu zezaketen lanik arriskutsuenak eginak zeudelako”. Udal teknikariek egindako aipamen hori nahiko sinesgaitza da, azken finean egin dutena izan baita gordetzea hautsa (hau da, amiantoa) alfonbra azpian, arazoa hurrengo belaunaldietara geroratuz.\nKutsatutako lurren eremua estaltzeko lanak amaitzean, haren gainean parke bat atonduko du Udalak. Edonola, Plataforma honek ohartarazi dio Udalari eremu horren ertz batean, hain zuzen ere, Berra egoitzaren inguruan dagoen horretan, amianto ondarrak (uralita) agertu direla eta oraindik irtenbiderik ez zaiola topatu.\nHorren haritik, udaleko teknikariek hitzeman dute konponduko dituztela Oleta ikastetxera iristeko bidean eraikuntza lanek eragindako kalteak.\nEra berean, hitzeman dute bilera ireki bat deituko dutela, otsailean, altzatar guztioi irekia, egitasmoen egoeraren inguruan jarduteko: kiroldegi berriaren eta kanpoko igerilekuen eraikuntzak, lur kutsatuen estaltzea eta horietan eraikiko den parkea, Santa Barbara/Harri Berri eremuan aparkaleku berri bat eraikitzea, 4 itemeko (berra alboko eremua) lurren ingurumen azterketak, Oleta ikastetxera irisgarritasuna bermatzeko aukerak…\nEtiketak: amianto, kirola, osasuna\nBertsoak, poesiak (20)\nKronika zaharrak (68)\nKronikak (egungoak) (101)\nTokiko Bilduma (88)\nEstibaus » 80 urteko anexioa: aitormena\n(2020, Maiatzak 20)\n«[...] Aurreko sarrera batean Donostiako Udalari dei egiten genion Errepublikarekin zuten konpromisoagatik jazarriak izan ziren zinegotzi altzatarren lan politikoa onar ...»\n(2020, Maiatzak 8)\n«Aldez aurretik bada ere, ESKERRIK ASKO, Ion Urrestarazu! jmi »\nEstibaus » Altza prentsan (1936-1940)\n(2020, Maiatzak 7)\n«[...] Altzako alkate izateari utzi eta hilabetera, Gobernu Zibilak 1.000 pezetako isuna jarri zion Antonio Silvari, babarrunak legez kanpo saltzeagatik. ...»\n(2020, Maiatzak 4)\n«Por cierto, soy hija de carmen, la hermana de Agueda Otegui »\n«Hola Edurne, soy Beatriz, sobrina de Agueda Otegui. Si quieres ponte en contacto conmigo, me encantaría saludarte. »\nAHM Bidebieta Hautsa Kenduz Herrera historia Plus 55 urteurrena beka anexioa argazkia argitalpena barrutia baserria Bertsoak bideoak dokumentua egutegia elkartea Erakusketa erlijioa Gerra Zibila hirigintza jaiak kirola kontzertua musika natura ondarea Txangoak udala\nAltza gara - somos Altza\nAltzan eta euskaraz


Zalla Info 004 uztaila-abuztua / julio-agosto 2012 by Zalla Info - Issuu\nTeknologia-Berriak Nuevas-TecnologĂas Zallako zenbait dendak online bidezko salmentaren alde egin dute Merkataritza Saila\nZallako hamalau saltokik helburu bikoitza duen plataforma berria jarri dute martxan, alde batetik Internet euren produktuen erakusleihoa izatea eta bestetik, online bidezko salerosketak egiteko balio izatea. Zallako Udalak eta Merkatarien eta Ostalarien Elkartearekin batera abian jarri du ekimen berria, zeinari hamalau denda hauek gehitu zaizkion. Iniziatiba honek udal-finantzaketari esker egingo du aurrera eta SPRIren +Digitalek eskaintzen dituen dirulaguntzetarako aukera izango du. Merkatariek beraz, proiektu honen garapenean oso diru gutxi jarri behar izango dute. Egitasmoaren jomuga nagusia, bada Zallako merkatari eta ostalarientzako salerosketetarako plataforma izango den planifikazioa, diseinua eta garapena. Zen Cart izango da erabiliko den tresna egokitua. Honek hurrengo aukerak eskaintzen ditu: bezeroen gestioa, produktuen eta\ninbentarioaren kudeaketa, jardueraren txosten zehatzak jasotzea...\nAzken finean, Zallako saltokiei denda online bat izatea, merkatalgestio osoko eragiketa guztiak modu zentralizatuan egin ahal izateko. Tresna plataforma anitzekoa izango da (edozein gailu motan ikusiko\nZallatur, smartphonerako aplikazio berria Zallako Udala\nZalla, Euskadiko herrien artean lehenbizikoetarikoa da smartphonerako puntako aplikazioa abian jartzen duena. Zallatur izenez ezagututa, bere helburua turistei eta bisitariei zerbitzua ematea izango da. Bere funtzioak honako hauek dira: geoposizionatzea, gizarte sareetan erabateko integrazioa, igotzeko eta deskargatzeko baimenak, interesguneetako balorazioak, argazki, bideo eta iruzkinen igoera... kultureta kirol-agendari buruzko informazio berritua... bizikletan eta oinez eginiko ibilbideak eta merkatal- eta ostalaritza-gida. Gainera, aplikazio berri hau iPhone, 3GS, 4 eta 4S, iPad eta iPod Touchekin bateragarria da. Ez erabiltzeko aitzakiarik ez dago. Egunero neurri handiagoan Enkarterri eskualdea eta Bizkaia ezagutzera datozen turistei eta bisitariei zerbitzu ona eskaintzeko prest dago Zalla. Era berean, Udalaren mugarrien artean badago herria teknologia berrien erabileran eta sustapenean erreferente gisa kokatzea. Teknologiak direlako sektore guztientzako abantaila lehiakorra: merkataritzarako, zerbitzuetarako baita hezkuntzarako ere. Doan lortu daitekeen aplikazio hau iPhone zein Android telefonoetarako eskuragarri dago. Honetaz gain,\nbadago web orri bat [zallatur.com], eta honen bidez interesekoak diren hainbat datu kontsultatu eta igo daitezke. Bere helbururik garrantzitsuena da, Zallako biztanle eta bisitari guztiak gure herritik dabilenean erabiliko duen kontsultarako tresna izatea. Bizikletan egiteko ibilbideak, xendazaletasuna, saltokiak, hotelak eta ostatuak, jatetxeak, intereseko ekintzak, atsedenerako eta jolaserako tokiak eta gauza gehiago. Erabiltzaileak dira aplikazioari balioa ematen diotenak, hauek interesgarria iruditu zaien edukiez bete dezaketelako, baita puntuatzea, argazkiak eta bideoak igotzea... Zalla berrikuntza teknologikoan erreferente bilakatzen da horrela, oso hiri gutxik duten turismoari aplikaturiko tresna berri honekin. Aipatutako guztia kontuan hartuta, Udaletik aisialdiari eta turismoari lotutako saltoki eta zerbitzu guztiei animatu nahi ditugu euren datuak plataformara igotzeko, bai aplikaziotik bertatik, iPhone edo Android telefono bat erabilita, edo web orriaren bidez. Izan ere, bertan argitaratutako guztia modu automatikoan bilatzaile nagusienetarikoan jarriko da. Aukera paregabea beraz, Interneten ikusgai egoteko! Lehenbiziko fase honetan, aplikazioa Zallainfo\ndaiteke) Interneten bertan egongo baita bere funtzionalitatea. Ondorioz, ez da beharrezkoa izango inolako instalaziorik egitea ordenagailuetan. Arrazoi honengatik ere, Interneterako konexioa duen edozein dispositiborekin nabigatu ahal izango da plataformatik. Gaur egungo informazio sistemari esker, esperientzia gutxiko erabiltzaileek, tresna eta teknologia berriak erabili ahal izango dituzte online bidezko salmentaren oinarri diren plataformen sistemen funtzionamendua sakonki ezagutu gabe. Hortaz, gaur eguneko plataformen arrakasta, konponbide eta erabilera errazean datza, erreminta konplexuagoak ematen dituzten abantailak alde batera utzi gabe. Egun, denda elektronikoa da edozein produktu saldu edo erosi ahal izateko tresna eta leku indartsuenetarikoa da.\ndagoeneko AppStoren eta Android Marketen deskaargatzeko moduan dago. Egunetik egunera gero eta eduki gehiago izango du, biztanleen eta turisten beraien laguntza izanda balioa emango diotena. Hortaz, izan dadila zuen irizpide ona gure herria den Zalla intereseko puntuen eta turismoko zerbitzuen erreferente gisa posizionatuko duena Enkarterri, Bizkaia eta EAE mailan. Hau da, beste edozein baino gehiago, guztion proiektua, eta guztion baitakoa izango da aplikazioaren arrakasta, tresna erabilgarri gisa, Euskadiko abangoardian egotea ahalbidetuko diguna.\njulio-agosto 2012 uztaila-abuztua\nZalla Info 004 uztaila-abuztua / julio-agosto 2012


Ancin-Antzin - Aisialdi Lekuak\nSAN FAUSTOKO ITURRIA\nIturburuaz betetako parkea, aintzira, hezegune, herriko xahutegi zaharra. Burruntzia, mahaiak eta eserlekuak. Berdegune aparta.\nUdal (eta udako) igerilekuetatik gertu, eserlekuz, mahaiz, iturriz hornitutako merendatokia eta berdegunea zuhaitzen itzalpean.\nCarboneras kalea z/g\nZabuak, tirolina, txirristak, eskalatzeko sareak, adin ezberdineko haurrentzako sikomotrizitatea lantzeko jolastokiko jolasak. Kautxozko zorua.\nNAGUSIENTZAKO GIMNASIA PARKEA\nAire zabalean gorputz ariketak egiteko makina sortaz hornitutako eremua, nagusiei eskainia beriziki.\nCARBONERAS PARKE EREMUA\nAntzinako Antzingo ikazkinek bertan egiten zituzten beren txondorrak. Eremu horretan txondorra, ikazkinen borda eta ikazkinek erabiltzen zituzten erreminta eta lanabesak ditugu ikusgai. Argibide taula batean langileon lan, pena eta trebezien berri ematen zaigu. Herriak antzinako lanbidea berreskuratu nahi izan du ikazkinen omenez, eta oroitarri batek ere gordetzen du beren oroimena.\nLehengo ibai-igerilekuen inguruan, presaren aurrean, merendatoki antzeko bat paratzen ari da udala zuhaitz erraldoien babesean eta itzalpean. Egurrezko mahitik entzuten dira uraren jauzi kantariak.\nAntzindik mendebaldera ibai bazterretik makaldi baten alboan Egaren bihurgune batean dago bainu-toki herrikoi hori. Antzindarren betiko mainutokia, bere putzu sakonean murgiltzen ziren herritarrak igerilekurik ez zegoen garaietan.\nLA ENCRUCIJADA PARKEA\nHerriko ipar partean Mues eta Legariako abelbideak biltzen diren eremuan txaradi baten barruan dugu LA ENCRUCIJADA atsedentoki berritua bere iturri eta mahaiarekin.\nAntzindik 800 bat metrora, Sartzarako bidean.\nAntzingo txararik handienaren ondoan berritu eta berreskuratu da auzolanean antzinako putzua eta bere ingurua.\nGehiago kategoria honetan: « Burdinbideko Bidegorria\tOhiturak eta Jaiak »\nInicioHerriaezagutuInguruneakAisialdi lekuak Top of Page


Fipronilez kutsatutako 20.000 arraultza atzeman dituzte Bizkaian ~ Blog de Petronor\nFipronilez kutsatutako 20.000 arraultza atzeman dituzte Bizkaian\n14.8.17 Joseba Arruti No hay comentarios\nEusko Jaurlaritzako Osasun sailak fipronil intsektizidarekin kutsatutako arraultza likidoko 20.000 ale ibilgetu ditu Bizkaiko enpresa batean. Ostiralean jakin zuten Frantziatik arraultza likido pasteurizatuko 20.000 aleko partida heldu zela, eta Bizkaiko enpresa batek jasoa zuela banaketa katean sartzeko. Horren aurrean, saileko inspekzio arduradunek beherala eman zuten kutsatutako partida ibilgetzeko agindua, osasun publikoari begirako kalte oro eragozteko asmoz. Ondoren, arraultza guzti horiek txikituko dira, eta zaintze lanetan jarraitu da honelakorik berriz gerta ez dadin.\nFipronilez kutsatutako arraultzen arazoa 19 herrialdera zabaldu berri da, batik bat Europan. Intsektizida hori debekatuta dago elikagai-katean. Izan ere, bakarrik dago baimenduta, besteak beste, akaroei, arkakusoei, akainei eta maskotek izan ohi dituzten bestelako zenbait intsekturi aurre egiteko. Gainerakoan, espreski galazota dago elikadura-kateko animaliekin erabiltzeko, oiloekin eta oilaskoekin esaterako, Mundu Osasun Erakundeak 'toxiko samar' modura sailkatua duelako.\nAnimalietan egindako azterketek erakutsi dutenez, kantitate handiak baliatuz gero, fipronilak kalteak eragin ditzake giltzurrunetan, gibelean edo-ta tiroidean. Haatik, kutsadura honen berri izan denetik, elikagai-segurtasuneko zenbait adituk jakinarazi dutenez, atzemandako arraultzek duten kantitatearekin osasunerako arriskua izateko asko eta luzaroan jan beharko lirateke. Izan ere, fipronila ez zaie arraultzei zuzenean erantsi, oiloak zipriztindu baitituzte akaroak akabatzeko. Dena den, intsektizida horrek gantz-ehunean pilatzeko gaitasuna dauka, eta baliteke fumigazioaren aztarnak arraultzen gorringora arte heltzea.\nEuropako Batasunean oso zorrotza da intsektizidekiko arautegia, duela zenbait hamarkada plagizidekin jazo ziren kutsadura kasu larriak direla eta. Hala, intsektiziden baimendutako kopuru gehienak oso urruti omen daude benetako arrisku izatetik. Pestizidei buruzko arautegiak ezartzen duenez, arraultzetan egon daitekeen gehienezko fipronil hondakina 0,003 mg/Kg-koa da. Holandan aztertutako zenbait laginetan 0,92 mg/Kg fipronil aurkitu da baina, arratoietan egindako ikerketetan gutxienez animalien erdia hiltzeko besteko dosi hilgarria askoz handiagoa zen: 97 mg/Kg-koa. Gizakietan dosi hilgarria zein den ez da zehaztu, ia ez baita honelako kutsadura kasurik gertatu, euren buruaz beste egindakoenean salbu. Baina hauek zuzenean irentsi zuten intsektizida.\nLehen ikerketen arabera, Chick Friends enpresa holandarra izan zen debekatutako intsektizida hau baliatu zuena. Abeltegien desinfekzioan aditua da honakoa. Antza denez, produktua plagizida gisa kasuotan baimendutako beste substantzia batzurekin nahastu zen. Fipronila ezin da arraultzetatik desagertarazi ezta horiek sukaldean egosita ere.\nOiloen haragiari dagokionez, ez omen dago arriskurik, kontsumora bideratutako gehien-gehienaren jatorria ez baitago arraultzen produkziora zuzendutako oiloetan, haragia ekoizteko gizendutakoetan baino. Alde horretatik, osasun arloko agintari guztiek lasaitasunerako deia egin diete Europa osoko kontsumitzaileei.\nEz dago fipronila arraultzetatik desagertarazterik ezta hauek egosita ere.


Terraza, parrila eta sagardoa, uda honetarako plana - Urumea - Kronika.eus\nTerraza, parrila eta sagardoa, uda honetarako plana\nKronika - Erredakzioa 2021-07-24 00:00\nUdan sagardotegiez gozatzeko aukera izango da aurten ere. Argazkia: Euskal Sagardoa.\nAurtengo udan ere, segurtasun neurriak mantendu behar dira, osasun alarman sartuta baikaude oraindik. Hala ere, plan ugari daude uda ezin hobea pasatzeko, eta haietako bat da Urumea bailarako sagardotegietan bapo bazkaldu, afaldu edota ekitaldiez gozatzea.\nGaur egun bizi dugun egoera xamurra ez bada ere, uda, ahal den neurrian ongi pasatzeko da. Hori horrela, udako plan batzuk gomendatzen ditugu. Askotan, ohitura izan ohi da, norberaren herritik urrundu eta beste toki batzuk ezagutzera joatea, eta hori, argi dago plan paregabea dela. Baina Urumean, udaz gozatzeko txoko ederrak ere badaude, esaterako: sagardotegiak.\nIzan ere, azken urteotan bizi dugun egoerak, sagardotegietan eraldaketa ugari ekarri ditu, eta horietako bat izan da, udan ere irekitzea. Aukera eder hau eskaintzen dute, Altzuetak, Lizeaga eta Petritegik.\nSagardotegiak, 2021eko udan\nAltzuetak, abuztuaren 14ra arte mantenduko ditu ateak irekita, eta udako menuak eskainiko ditu betiko sagardotegiko menuaz gain; «Tomate entsalada freskoa eta bakailu entsalada ere badaukagu. Horrez gain, hegaluzea parrilan, eta txipiroi begi haundia parrilan ere badaukagu, bigarren plater gisa».\nEguraldiak laguntzen ez badu ere, jaki hauek Altzuetako terrazan jateko paregabeak dira, euskal sagardoa probatzeko parada ere eskainiz; «Gipuzkoako sagardo txapelduna dastatzeko aukera izango dute, herritarrek».\nLizeaga sagardotegia maiatzatik azarora arte irekita mantenduko da, udan ere sagardotegiaz gozatzeko aukera eskainiz. Lizeagak ere, sagardotegiko menuaz gain, urte osorako menu oparia eskaintzen du, honakoa hain justu: «txorizo pintxoa, tomate edo letxuga entsalada, bakailu tortilla, bakailu frijitua piperrekin, saiheskia, txuleta, gazta, irasagar eta intxaurra, teilak eta zigarretak, eta Larreta izozkiak, besteak beste. Horrez gain, azaldu dute menuaren baitan sartzen dela sagardoa, ura eta ardoa, beraz aukera paregabea udan, freskatzeko. Lizeagak, astelehenetik larunbatera arte izango ditu ateak irekita, azarora arte, «eguerdietan eta gauetan daukagu irekita, bazkariak eta afariak emateko».\nAstigarragako Petritegi sagardotegiak Sagardoak Elkartzen Gaitu ekimenean parte hartzen du eta abuztuaren 6an 2 Zaldi taldea arituko da, musika, gastronomia eta sagardoa uztartuko dituen arratsalde berezi batean.\nSagardoa Routek, Bertsozale Elkarteak eta Musika Bulegoak elkarlanean antolatu dute udako ekimen hau, sagardoaren kultura eta bertako talentu gazteak sustatzeko helburuarekin.\nUztaila eta abuztuko astelehenetan irekita egongo da otorduak egiteko. Bazkariak astelehenetik igandera, 13:00etatik aurrera eskainiko dituzte eta afariak astelehenetik larunbatera, 20:00etatik aurrera.


Izarraitzeko igerilariek lau hitzordu dituzte asteburuan | Izarraitz Igeri Elkartea\n← Neguko ligako laugarren jardunaldia Eibarren\nAurten ere Iker Aizpuru Espainiako txapeldun →\nIzarraitzeko igerilariek lau hitzordu dituzte asteburuan\nAsteazkena, 2016 urtarrila 27 atalean izarraitzie -k publikatua\nAste bukaera honetan lau txapelketetatan hartuko dute parte Izarraitz Igeri Elkarteko kideek: Valdemoron, Iruñean, Tolosan eta Azkoitian izango dira.\n1.- Igeriketa Egokitutako Gazteen Espainiako Txapelketa (Valdemoro). Datorren zapatuan eta igandean, urtarrilak 30 eta 31, Lander Uria (2006) eta Iker Aizpuru (2004) taldekideak Valdemoron izango dira igeriketa egokituari dagokion Gazteen Espainiako Txapelketan parte hartzen. Txapelketa horretan Euskadiko Kirol Egokituko Selekzioarekin arituko dira.\nTxapelketan proba hauetan hartuko dute parte:\n– Landerrek 100 bizkar, 100 libre, 50 bizkar eta 50 libre banakako frogetan hartuko du parte.\n– Ikerrek, berriz, 50 tximeleta, 50 bular, 100 libre eta 50 bizkar banakako frogetan hartuko du parte. Horiez gain, 4×50 estilo errelebo mistoan ere lehiatuko da.\n2.- Neguko Euskal Herriko Junior Txapelketa (Iruña).\nZapatuan eta igandean junior mailako igerilariek Neguko Euskal Herriko Txapelketa izango dute. Txapelketa Iruñean (Anaitasuna igerilekuan) izango da, hiru jardunaldietan banatuta. Azpeititik lau igerilari joango dira Iruñeara eta honako probetan lehiatuko dira:\n– Jon Aizpuru: 100 metro libre, 400 metro libre eta 200 metro libre.\n– Oihana Goenaga: 100 metro libre, 100 metro bizkar, 200 metro libre eta 50 metro libre.\n– Eva Astigarraga: 200 metro bular, 50 metro bular eta 100 metro bular.\n– Aiora Beristain: 100 metro libre, 200 metro libre, 50 metro libre eta 50 metro tximeleta.\nJuniorren zerrendak. Iruña\n3.- Neguko Euskal Herriko Infantilen Txapelketa (Tolosa).\nZapatuan eta igandean baita ere, infantil mailako igerilariek, Neguko Euskal Herriko Txapelketa izango dute. Txapelketa Tolosan (Usabal Kiroldegiko igerilekuan) izango da, lau jardunaldietan banatuta. Azpeititik bederatzi igerilari joango dira Tolosara eta honako probetan lehiatuko dira:\n– Jone Goenaga: 100 metro libre, 50 metro libre eta 200 metro libre.\n– Nerea Berasategi: 100 metro libre, 100 metro estilo eta 200 metro libre.\n– Angela Ocio: 200 metro bizkar, 100 metro bizkar, eta 200 metro estilo.\n– Iñaki Etxeberria: 100 metro libre, 50 metro libre eta 200 metro libre.\n– Joanes Astigarraga: 200 metro bizkar, 100 metro libre eta 100 metro bizkar.\n– Asier Ganzarain: 50 metro libre, 100 metro libre eta 200 metro libre.\n– Paula Urrestilla: 50 metro libre, 100 metro libre eta 200 metro libre.\n– Maialen Sudupe: 100 metro tximeleta, 200 metro estilo eta 400 metro estilo.\n– Maitane Goenaga: 100 metro estilo, 200 metro libre eta 100 metro libre.\nInfantilen zerrendak. Tolosa\n4.- Alebin eta benjamin igerilariak Azkoitian izango dira zapatuan.\nZapatuan, arratsaldez, Izarraitz Igeri Elkarteko benjaminek eta alebinek Azkoitiko igerilekuan izango dute hitzordua. Benjaminen probak 15:30etan hasiko dira eta alebinenak berriz, 17:00etan.\nLehiaketa Azkoitian denez, autobusik ez dugu jarriko, eta bi zita desberdin izango ditugu kotxeak antolatzeko:\nBenjaminek: 14:15etarako Azpeitiko igerileku aurrean.\nAlebinak (2004. urtean jaiotako neskak): 16:00etan Azpeitiko igerileku aurrean.\nBenjaminek ligako 2. jardunaldia izango dute eta alebinek berriz, 4. jardunaldia ospatuko dute.\nKZL eta Benjaminen SERIEAK. Azkoitia\nAlebinen SERIEAK. Azkoitia\nPost hau Alebinen liga, Euskal Herriko Txapelketak, Igeriketa egokitua, KZL jardunaldiak atalean publikatu zen. Gogokoetara gehitzeko lotura iraunkorra.


Etxekoak dantzara! tailerra eta Claire Ducreauxen emanaldia — dantzan.eus\nHemen zaude: Hasiera › Komunitatea › KukaiDantzaKonpainia › Etxekoak dantzara! tailerra eta Claire Ducreauxen emanaldia\nErrenteriako Udalak eta Kukai Dantza Konpainiak familia osoari zuzendutako dantza tailerra antolatu dute elkarlanean. Tailerrean 4 urtetik gorako haurrek hartuko ahal izango dute parte, eta gutxienez heldu batek lagunduta etorri beharko dute.\nOrdua: 18.00etatik 19.30etara\nLekua: Dantzaguneko dantza gelan,\nAntolatzailea: Errenteriako Udala eta Kukai Dantza Konpainia\nIzenematea: dantza@kukai.info idatziz. Sarrera mugatua izango da. Doan.\nRéfugiée Poétique, Claire Ducreaux\nClaire Ducreux dantzariak bere konpainiarekin urtarrilaren 30ean “Rèfugiée Poétique” ikuskizuna eskiniko du Niessen Kulturgunean.\nDantza eta antzerki bisuala batzen ditu familia osoarentzako egokia den ikuskizun honek. Eskale batek parke bat bere aterpetxe bihurtu du; bi hesi, bere ametsaren ate; zubi bat itsasontzi bilakatu du eta eskultura bat, bere bidaide.


Euskal Herria Bildu - EH Bilduk Kutxabank-i exijitzen dio etxegabetze guztiak bertan behera uzteko\nEH Bilduk Kutxabank-i exijitzen dio etxegabetze guztiak bertan behera uzteko\nEH Bilduren zenbait kidek parte hartu dute gaur goizean Donostiako Kutxaren egoitzaren aurrean "Kaleratzeak STOP" erakundeak antolatu duen kontzentrazioan. Kontzentrazio hau, hasiera batean, Lorena Errenteriarraren kasua salatzeko zen, Kutxabankek bere etxetik bota nahi duelako, baino era berean, atzo Cordoban bere buruaz beste egi zuen "STOP desahucios" kidearen heriotza salatzeko balio izan du. Izan ere, Kutxabank dago etxebagetze horren atzean.\nLorenaren kasua bereziki salagarria da, berak Espainiako gobernuak etxegabetzeak atzeratzeko jarri zituen baldintzak betetzen dituelako, eta hala ere, Kutxabankek bere etxegabetzearekin aurrera jarraitzea erabaki duelako. Eta ez hori bakarrik, beste behin ere, konprobatzen ari gara Kutxabank etxebabetzeak ez burutzeko publikoki hartu zuen konpromisoa urratzen ari dela. Izan ere, Kutxabank geroz eta etxebagetze gehiago burutzen ari da, eta geroz eta pertsona gehiago kale gorrian geratzen ari dira.\nEH Bilduk Mario Fernandezi (Kutxabankeko presidentea) eta Xabier Iturberi (Kutxako presidentea) exijitzen die etxegabetze guztiak bertan behera uzteko. Etxegabetzeen arazoa drama sozial batean bilakatu da, eta bere ondorioak jendartearen sektore ahul eta pobreenak pairatzen ari dira. Baino drama honek badauka soluzioa, baldin eta etxebizitza duin bat izateko eskubidea, bankuen negozio espekulatiboen gainetik jartzen bada. EH Bilduk demostratu du posible dela arazo hau konpontzea, eta Gasteizko Legebiltzarrean proposamen zehatzak aurkeztu ditu zentzu honetan.\nGogoratu behar da ere, orain dela bi aste EH Bilduren kontseilariek etxegabetzeak bertan behera uzteko eskaera eraman zutela Kutxako Kontseilura, eta EAJk, PSEk eta PPk aho batez eskaera hau errefusatu zutela. Ezezko horien ondorioak orain ikusten ari gara: geroz eta etxegabetze gehiago. Kutxabankek merkatuaren logika hutsean funtzionatzen du. Euskal Kutxak jada ez dira gure ekonomia suspertzeko eta jendartearen ongizatea bermatzeko tresna bat, baizik eta espekulaziorako eta etekin ekonomiko hutsak bilatzeko tresna bat. Batez ere EAJ eta PPren eskutik, gaur egun Kutxabank beste banku batean bihurtzen ari da. Bitartean, gero eta herritar gehiago kalean uzten ari da Kutxabank... ¡Aski da, etxegabetxerik ez!


Elikajan, Donostia Innovation Challengeko jarrera-balioen saria | CEBANC\nElikajan, Donostia Innovation Challengeko jarrera-balioen saria\nAran, Patricia, Elene, Ane eta Uxue Dietetikako ikasleek aurkeztutako Elikajan proiektuak jarrerazko balioen saria jaso zuen atzo, urtarrilak 23, Kursaalen egin zen Donostia Innovation Challengeko asken ekitaldian. Gainera, Cebancen ondorengo taldeak izendatu zituzten: Healthy Meal, 3D inprimaketaren erabilera onenaren atalean; Control Food, AIren erabilera onenean; eta Blind Sound, IoT-ren erabilera onenean.\nDonostiako Sustapenak antolatutako ekitaldian, hamaika ikastetxetako (Antigua Luberri, St Patricks, Eskibel, Cebanc, Easo Politeknikoa, Ceinpro, Nazaret, Altza, Zubiri Manteo, Axular eta Ekintza-) DBH, Batxiler eta Lanbide Heziketako laurehun bat ikasle donostiarrek hiria teknologia disruptiboen bidez (robotika, adimen emozionala, etab.) nola hobetu daitekeen landu zuten.


178. zk., 2019ko irailaren 19a, osteguna\nIRAGARKIA, zeinaren bidez jakinarazten baita Laneko eta Gizarte Segurantzako zuzendariaren 2019ko uztailaren 8ko Ebazpena, 19.0109.20.02.01.02 errekurtsoan emana.\nAmaiera eman zaio adierazitako errekurtsoari, Laneko eta Gizarte Segurantzako zuzendariaren ebazpenaren bidez. Ebazpen horretan, erabaki da ezestea Eusko Jaurlaritzako Lan eta Justizia Saileko Gipuzkoako Laneko eta Gizarte Segurantzako Ordezkaritzaren 2019ko urtarrilaren 16ko Ebazpenaren aurka aurkeztutako gora jotzeko errekurtsoa (92/13422/10 zehapen-espedientea), non ezartzen baitzitzaion Construcciones y Contratas Pontegal, S.L. enpresari zortzi mila ehun eta laurogeita hamasei (8.196) euroko zigorra Lan-arloko Arau-hausteei eta Zehapenei buruzko Legearen testu bategineko 12.16.b) artikuluaren gaineko arau-hauste astun bat egiteagatik, eta Construcciones Amenábar, S.A. erantzule solidario izendatzen baitute.\nEnpresari ohartarazten zaio ebazpen horrek amaiera ematen diola administrazio-bideari, eta haren aurka egin dezakeela dagokion lan-arloko epaitegian, bi hileko epean, iragarki hau jakinarazi eta hurrengo egunetik aurrera.\nVitoria-Gasteiz, 2019ko irailaren 9a.


3 kaleratuek EDE taldearen enpresetan egiten zuten lan. CNTko militanteen kasuan, batek ST3n ziharduen; besteak, Suspergintzan. Hirugarrena emakumea eta beste sindikatu bateko kide da; orain dela gutxira arte, langileen ordezkari ibili da ST3n.\nGauzak horrela, CNTk adierazi du bere bi kide horiek egunero aritu izan direla zeregin sindikaletan enpresa barruan, eta, horregatik, “larriagoak direla kaleratzeak”. Halaber, “hiru horietako bik bilera baten ostean jaso zuten kaleratze-gutuna; lehen bilera zen ST3ren eta enpresaren arteko negoziazio baten barruan, eta lankideek biak aukeratu zituzten negoziazio-batzordeko kide”. Ildo horretan, “ez dugu uste kasualitatea denik, alderantziz baizik: horrexetan datza kaleratzeen arrazoia”.\nHori guztia dela eta, erakunde anarkosindikalistak ohartarazi du “enpresa saiatu dela pertsona deserosoak erditik kentzen, bai eta gainontzekoak beldurtzen ere, euren eskubideen alde borroka eginez gero. Horrela, berriro geratu da agerian zein den entitatearen jokaera: pertsonak omen dira garrantzitsuena haientzat, baina ez dute errespetatzen besteek eskubidea dutenik desadostasuna erakusteko, edota bestelako iritziak era aktiboan defendatzeko”.\nEdonola ere, CNTk azpimarratu du hiru kaleratzeok “ez dutela lortuko erakunde honen kideak beldurtu edo kikiltzerik. Aitzitik, borrokarako hiru zio gehiago dugu gaurtik”.


D ereduaren aldeko kanpaina Beran\nHemen zaude:Hasiera»Albisteak»D ereduaren aldeko kanpaina Beran\nBortzirietako Euskara Mankomunitatea 2020-01-21 0 Iruzkin\n“Aspalditik gatoz eta urrutira goaz”. Horixe da Nafarroako hainbat toki entitatek (tartean Bortzirietako Euskara Mankomunitateak eta Berako Udalak) D eredua, euskarazko irakaskuntza, bultzatuz abiatu duten kanpainaren leloa.\nNafarroan heldu den otsailaren 3tik 7ra izanen da ikastetxeetan aurrematrikulazioa egiteko epea. Hortaz, data horiek ailegatu orduko hainbat gurasok beren seme-alabentzako zein ikastetxe nahi duten erabakitzeaz gainera, zein ikasteredutan matrikulatuko dituzten ere erabaki beharko dute.\nMankomunitatetik eta Berako Udaletik guraso guziak animatu nahi dituzte seme-alabentzako D eredua, euskarazko murgiltze eredua, aukera dezaten. Horixe da, gainera, aspalditik eskualdeko gurasoen gehiengoak (% 90) egin duen hautua.\nGurasoetako batek edo etxeko bertze helduek euskaraz (ongi) ez jakinda ere, haurrarentzat D eredua hautatzea da aholkua. Hain zuzen ere horrek emanen dio aukera haurrari etxean agian ongi ikasiko ez duen euskara eskolan hobeki lantzeko. Gainera, gure eskualdean aisialdian eta eskola orduz kanpoko ekintzetan euskarak presentzia nabarmena duenez, haurrak eskolan ikasitakoa kanpoan ere indartu eta erabili ahal izanen du.\nJakina, tokiko erakunde hauek familiei laguntza aktiboa eskaintzen diete haurraren ikas prozesuan. Adibidez, mankomunitateak hainbat eta hainbat baliabide eskaintzen ditu bide horretan laguntza emateko asmoarekin. Errate baterako, eranafarroa.eus webgunea.


Erresuma Batuko Medikuek Esan Dute: Sormen Sormenen Irakurketak Osasuna Hobetzen | Sormenak linean\nErresuma Batuko medikuek artea eta kultura errezetatzen dituzte gaixoen osasun mentala eta fisikoa hobetzeko\nedozein izanda medikuek ematen dituzten errezeten moduan deitu liteke guztiz aldatu liteke egun Erresuma Batuan ikusitakoaren ondoren. Eta da, britainiar gobernuaren bultzada berri bati esker, gaixoei pilula batzuk gordetzen saiatuko dela, artea eta kultura ordezkatzeko.\n"Errezeta soziala" deitzen zaio nabarmendu arte aplikatuaren onurak tratamendu gisa gaitz eta gaitz sorta on batengatik. Mat Hancock Osasun idazkari britainiarrak dioen moduan, zientifikoki frogatuta dago jarduera sozial eta artistikoetara sartzeak gaixoaren osasun mentala eta fisikoa hobetzen duela.\nLaburbilduz, zerk lortzen zaitu izan gaitezen zoriontsuagoak eta osasun hobea izan dezagun. Musika edo arte klaseetara joatea bezalako jarduerak dituzten gaixoak artatzeaz gain, xedea museoetara, antzokietara eta sormen pertsonala hobetzen duten beste kultur jarduera batzuetara bidaltzea da.\nAsmo handiko planteamendu hau da «Bakardade Estrategiaren» zati bat Digital, Kultura, Hedabide eta Kirol Saileko. Theresa May lehen ministroaren beraren esanetan, ekimen honek gure garaiko osasun publikoaren erronka handienetako bati modu orokorrean aurre egingo dioten kultur eta komunitate ekintzak eskatzen ditu.\nBeste modu batera esanda, Erresuma Batuko medikuarengana joaten bazara, hori errezeta eskuan duzula atera daiteke marrazketa klaseak, antzerkia, hartu behar dituzu edo zer izango litzateke obra bat ikusteko txartela. Ekimen izugarria, argi uzteko gaixotasun fisiko eta psikiko horiek guztiak medikuak agindutako pilula batzuk baino askoz gehiago daudela eta asko farmazia industriatik datozela argi uzteko.\nBeraz, esan nuen, osasun fisiko eta mental hobea izan nahi baduzu, jarraitu egunero etortzen gu irakurtzera. Erresuma Batuko medikuek esaten dute:Creativos Online irakurtzeak osasuna hobetzen laguntzen du norberak!\nArtikuluaren bide osoa: Sormena linean » General » inspirazio » Erresuma Batuko medikuek artea eta kultura errezetatzen dituzte gaixoen osasun mentala eta fisikoa hobetzeko


Jatetxea Mendilatz Orbaizeta Tartea 14 Km.\nJatetxea Errotaberri Garralda Tartea 23 Km.\nJatetxea Berrendi Hiriberri/Villanueva de Aezkoa Tartea 24 Km.\nJatetxea Asador Sidrería Ttakun Aurizberri/Espinal Tartea 29 Km.\nJatetxea Zaldu Oroz-Betelu Tartea 29 Km.\nJatetxea Baratze Aurizberri/Espinal Tartea 30 Km.\nJatetxea La Borda Auritz/Burguete Tartea 30 Km.\nJatetxea Iribarren Taberna Auritz/Burguete Tartea 31 Km.


KESEk begi onez ikusten du EBko Desgaitasun Eskubideen Estrategia, baina zuzendu beharko liratekeen ahulguneak identifikatzen ditu - EBko berriemailea\nMartxoaren 3an, Europako Batzordeak anbizio handiko bat aurkeztu zuen Desgaitasuna duten Pertsonen Eskubideetarako Estrategia 2021-2030 gizartean erabateko parte-hartzea bermatzea, EBko eta hortik kanpoko beste batzuekin berdintasunean, Europar Batasunaren Funtzionamenduari buruzko Tratatuarekin eta Europar Batasuneko Oinarrizko Eskubideen Gutunarekin bat etorriz, berdintasuna eta diskriminaziorik eza ezartzen dutenak. EBko politiken oinarri gisa. Desgaitasuna duten pertsonek bizitzako arlo guztietan parte hartzeko eskubidea dute, beste guztiek bezala. Azken hamarkadetan osasunerako, hezkuntzarako, enplegurako, aisialdiko jarduerak eta bizitza politikoan parte hartzeko sarbidea aurreratu zen arren, oztopo ugari geratzen dira. Europako ekintza handitzeko garaia da.\nEstrategia berria aurrekoan oinarritzen da Ezgaitasun Estrategiaren Europako 2010-2020, eta ezartzen laguntzen du Gizarte Eskubideen Europako Pilar horretarako, Batzordeak Ekintza Plana onartuko du aste honetan, Europan enplegu eta gizarte politiketarako iparrorratz gisa balio duena. Estrategiak EBk eta bere estatu kideek Desgaitasuna duten Pertsonen Eskubideei buruzko Nazio Batuen Hitzarmenaren ezarpena onartzen dute, bai EBn, bai estatuan.\nBalioak eta Gardentasuna Vera Jourová presidenteordeak honakoa esan zuen: "Desgaitasuna duten pertsonen eskubideen babesa gure ahaleginen erdian egon behar da, baita koronabirusari emandako erantzunean ere. Desgaitasuna duten pertsonak izan dira COVID-19 krisiak gogorren jota. Desgaitasuna duten pertsonek bizi kalitatea hobetzen eta haien eskubideak bermatzen ahalegindu behar dugu! "\n“Sortu zenetik, Europako proiektuak oztopoak kentzea zuen helburu, Aniztasunean Batasuneko ikuspegiarekin bat. Hala eta guztiz ere, desgaitasuna duten pertsona askok oztopoekin jarraitzen dute, adibidez, lan bila edo garraio publikoa erabiltzen dutenean ", esan du Helena Dalli Berdintasun komisarioak. Honakoa gaineratu du: "Desgaitasuna duten pertsonek bizitzako arlo guztietan berdin parte hartu beharko lukete. Burujabetasunez bizitzea, ingurune inklusibo batean ikastea eta estandar egokietan lan egitea herritar guztiei bermatu behar diegun baldintzak dira loratu ahal izateko eta bizitza ahalik eta gehien bizitzeko ".\nPartaidetza berdina eta diskriminaziorik eza hobetzea\nHamar urteko estrategiak funtsezko ekimenak ezartzen ditu inguruan hiru gai nagusi:\nEBko eskubideak: Desgaitasuna duten pertsonek EBko beste herritar batzuek duten eskubide bera dute beste herrialde batera joateko edo bizitza politikoan parte hartzeko. Zortzi herrialdetan burutzen ari den proiektu pilotuaren esperientzian oinarrituta, 2023. urte amaierarako Europako Batzordeak Europako Desgaitasun Txartela proposatuko du EBko herrialde guztientzat, estatu kideen artean desgaitasun egoeraren elkarrekiko aitorpena erraztuko duena, pertsona ezinduek eskubidea izateko mugimendu librea. Batzordeak estatu kideekin ere lan estua egingo du 2023an hauteskunde prozesuan desgaitasuna duten pertsonek parte hartzea bermatzeko.\nBizitza independentea eta autonomia: Desgaitasunen bat duten pertsonek eskubidea dute modu independentean bizitzeko eta non eta norekin bizi nahi duten aukeratzeko. Bizitza independentea eta komunitatean inklusioa laguntzeko, Batzordeak orientazioa garatuko du eta desgaitasuna duten pertsonentzako gizarte zerbitzuak hobetzeko ekimena jarriko du abian.\nDiskriminaziorik eza eta aukera berdintasuna: Estrategiak desgaitasuna duten pertsonak diskriminazio eta indarkeria motetatik babestea du helburu. Justizia, hezkuntza, kultura, kirola eta turismorako aukera berdintasuna eta sarbidea bermatzea du helburu. Sarbide berdina ere bermatu behar da osasun zerbitzu eta enplegu guztietara.\nEzinezkoa da gizartean besteekin berdintasunez parte hartzea zure ingurunea (fisikoa edo birtuala) eskuragarria ez denean. EBko lege esparru sendoari esker (adibidez Europako Irisgarritasun Legea, Web Irisgarritasun Zuzentaraua, Bidaiarien eskubideak) sarbidea hobetu egin da, hala ere, arlo asko oraindik ez daude EBko arauetan estalita, eta desberdintasunak daude eraikinen, espazio publikoen eta garraiobide batzuen irisgarritasunean. Hori dela eta, Europako Batzordeak 'AccessibleEU' Europako baliabideen zentroa jarriko du abian 2022an, sektoreen arteko irisgarritasunari buruzko informazioaren eta praktika onen ezagutza-oinarria eraikitzeko.\nEstrategia ematea: lankidetza estua EBko herrialdeekin eta barne eta kanpoko politiketan txertatzea\nEstrategiaren asmoak betetzeko estatu kide guztien konpromiso sendoa beharko da. EBko herrialdeak funtsezko eragileak dira Desgaitasuna duten Pertsonen Eskubideei buruzko NBEren Hitzarmena ezartzeko. Batzordeak Ezgaitasun Plataforma ezarriko du, eta bertan bilduko dira Hitzarmena ezartzeko ardura duten agintari nazionalak, desgaitasuna duten pertsonen erakundeak eta Batzordea estrategia ezartzen laguntzeko eta Hitzarmena aplikatzeko lankidetza eta trukea hobetzeko. Plataformak lineako presentzia integrala izango du eta urtean zehar jardueren jarraipena bermatuko du. Desgaitasuna duten pertsonak 2021-2030 Desgaitasuna duten Pertsonen Eskubideen Estrategia ezartzeko prozesuaren elkarrizketaren parte izango dira.\nBatzordeak ezintasun gaiak EBko politika eta ekimen garrantzitsu guztietan integratuko ditu. Desgaitasuna duten pertsonen eskubideak Europako mugetan amaitzen ez direnez, Batzordeak mundu mailan sustatuko ditu desgaitasuna duten pertsonen eskubideak. Estrategia horren bidez, EBk bere desgaitasuna duten pertsonen eskubideen defendatzaile gisa duen eginkizuna indartuko du. EBk, besteak beste, laguntza teknikoa eta finantza-programak, EBko ordezkaritzaren bidezko laguntza, elkarrizketa politikoak eta alde anitzeko foroetan lan egingo du herrialde bazkideei laguntzeko, desgaitasuna duten pertsonen eskubideei buruzko NBEren Hitzarmena ezartzeko ahaleginetan eta orientabideak emateko. SDGak ezintasun modu inklusiboan.\nVon der Leyen presidenteak iragarri duenez, Desgaitasuna duten Pertsonen Eskubideetarako Estrategia 2021-2030 Berdintasunaren Batasuna eraikitzen laguntzen du LGBTIQ Berdintasun Estrategia 2020-2025eta, EBko Arrazakeriaren Aurkako Ekintza Plana 2020-2025eta, Genero Berdintasun Estrategia 2020-2025 eta EBko Ijitoen Esparru Estrategikoa.\nDesgaitasuna duten Pertsonen Eskubideei buruzko Nazio Batuen Hitzarmena (UNCRPD), 2006an NBEk onartua, aurrerapauso bat izan zen desgaitasuna duten pertsonen eskubideen alde: estatu kide guztiak dira partaideak, eta EBk ere egindako giza eskubideen lehen hitzarmena da. Hitzarmeneko alderdiek desgaitasuna duten pertsona guztien giza eskubideak sustatu, babestu eta bete behar dituzte eta legearen arabera haien berdintasuna bermatu. Estrategia horren bidez, Batzordeak EBK eta estatu kideek UNCRPD ezartzeko ekintzen babeserako esparrua eskaintzen du.\nThe Ezgaitasun Estrategiaren Europako 2010-2020 oztoporik gabeko Europa baterantz ireki zuen bidea, adibidez Europako Irisgarritasun Legea, horretarako funtsezko produktuak eta zerbitzuak behar dira, hala nola telefonoak, ordenagailuak, liburu elektronikoak, banku zerbitzuak eta komunikazio elektronikoak, desgaitasun desberdina duten pertsonentzako eskuragarri eta erabilgarri izateko. EBko bidaiarien eskubideek bermatzen dute desgaitasuna duten pertsonek errepidez, airez, trenez edo itsasora joateko aukera izatea. Nazioarteko lankidetzarako politiken bidez, EBk ere bidea eman du mundu mailan desgaitasuna duten pertsonen inklusioa eta erabateko parte-hartzea sustatzeko.\nKomunikazioa: Berdintasunaren Batasuna: Desgaitasuna duten Pertsonen Eskubideetarako Estrategia 2021-2030\nIrakurketa errazeko bertsioa: 2021-2030 desgaitasuna duten pertsonen eskubideen aldeko estrategia\nGalderak: Desgaitasuna duten Pertsonen Eskubideetarako Estrategia 2021-2030\nDeustu: Desgaitasuna duten Pertsonen Eskubideetarako Estrategia 2021-2030\nAlbisteak irakurterraza: Europako Batzordeak desgaitasuna duten pertsonen eskubideak babesteko estrategia berria jarri du abian\nDesgaitasuna duten pertsonentzako EBko ekimenen inguruko informazio gehiago


Herri Kirolak ezkon aurreko agurra ospatzeko.\nAZALA / AGURRETARAKO JARDUERAK / HERRI KIROLAK AGURRETARAKO\nEuskale Herriko kirolik tradizionalenetaz gozatu eta ezkon aurreko agur desberdin bat ospa ezazue.\nJakina da euskaldunok indartsuak eta basatiak izatearen fama daukagu! Jarduera honetan topiko hau egiaztatzeko aukera izango dugu.\nJarduera hau aproposa da lagun artean lehiatzeko Herri Kiroletan parte hartuz eta zuen indarra, trebetasuna, abiadura eta erresistentzia probatzeko. Ezkon aurreko agurra ospatzeko modu ezinhobea, lehian dibertituz eta gure jatorrizko ohiturak gogoratuz.\nAspaldiko eguneroko lanak zirenak, (esnea garraiatu, lastoa eta artoa batu… ) denborarekin herritarren burugogorkeriagatik apustuak izatera pasa ziren. Horrela, gaur egun, oso kirol ezagunak dira Euskal Herrian.\nJarduera dinamiko eta dibertigarria duzue hau azken aurreko agurra ospatzeko bereziki egokitua. Euskal kirol-joko ezagunenak praktikan jarriko ditugu; sokatira, lokotxak, txingak, zaku lasterketak …\nEzkon aurreko agur ahaztezina ospatu nahi baduzue, ezkongaia harrituta utz ezazue gure Herri Kirolekin!!\nNahi adina aukera.\nJARDUERAREN SALNEURRIAK HERRI KIROLAK AGURRETARAKO\nJARDUERARI BURUZKO INFORMAZIO ESKAERA HERRI KIROLAK AGURRETARAKO


KUDEAKETA PLANAREN MARKA - Sormen Komunikazioa\nKUDEAKETA PLANAREN MARKA\nEdozein udal bezala, Durangokoak lehentasunezko ekintzez osatutako Plangintza-tresna bat du udal arazoei erantzuteko. Durangoko Udalaren 2017- 2019 Kudeaketa Programa, alegia.\nSormen Komunikazioan, plan horretarako identitate bat sortzeko lan egin dugu, irudi korporatiboa eta erakargarria ezarriz. Informazioa, ezagutza, gardentasuna eta enpatia bi noranzkoko ezaugarriak izan behar direla jakinik, Durango+GO hitzekin jokatu dugu, mugimendua sustatuz, dinamismoa. Horretarako, hainbat irudi eta forma erabili ditugu. Hurbilak, gertuak. Begikotasuna eta samurtasuna ematen dituzten kolore beroekin, interpretazio-nomenklatura eta erretorika batekin.\nPlana lau eremutan banatu dugu: Durango Elkartuz, Durango Babestuz, Durango Mugituz eta Durango Garatuz. Eremuak durangar guztiek ezagutzen dituzten eta Durangoko bereizgarriak diren irudi eta lotutako elementu grafiko pertsonalizatuen bidez irudikatzen dira.\nDurango Elkartuz-ek komunitate bizidun baten irudia eta jendearen partaidetza sentimendu hori sustatzen du, plazen eta pertsonen bitartez. Durango Babestuz-ek herritarren segurtasunarekin erlazionatutako ekintzak biltzen ditu. Horretarako, sirenak, bankuak, farolak erabiltzen dituzte… Bestalde, bizikletak, autoak, oinezkoentzako pasabideak eta bidegorriak Durango Mugituz-en ezaugarri bereizgarriak dira, mugikortasun politiken hobekuntzei buruz hitz egiten duten arloak. Amaitzeko, Durango Garatuz-ek, espazio publikoen eta udal ekipamenduen hobetze, mantentze eta sortzera bideratutako obra, jarduketa eta zerbitzuak biltzen ditu, zaborren, zuhaitzen, parkeen eta ibaien bitartez irudikatuz.\nGUZTIAK, KOMUNIKAZIO ESTRATEGIKOA, PUBLIZITATEA ETA KOMUNIKAZIO GRAFIKOA\nIRAGARKIAREN ESTILISMOA ETA ATREZZOA